Беҙҙе онотмағандар әле! » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Спорт һәм туризм » Беҙҙе онотмағандар әле!\nҠырғыҙҙар һәр фекер алышыуҙа башҡорттарҙың аҡылына таянды.\nДонъяның 74 иленән 1900 спортсы ҡатнашты был сарала. Рәсәй йыйылма командаһы составында булған башҡорттарға иғтибар итмәгән кеше ҡалмағандыр. Ҡырғыҙстандағы Бөтә донъя күсмәндәр уйындары хаҡында һүҙем. 36 кешенән торған республикабыҙ командаһының һәр вәкиленә күҙ һалығыҙ әле. Юлай Ғәлиуллин, Артур Батыршин, Артур Зөлҡәрнәев, Рәйес Низаметдинов, Гөлгөнә Баймырҙина... Хәйер, кемеһенең йөҙөнә баҡһаң да, милләтебеҙҙең шундай һоҡланғыс, нурлы, матур булыуына таң ҡалырһың! Әйтерһең, уларҙың һәр береһе үҙебеҙҙә күркәм сырай буйынса ла конкурста еңеп сыҡҡан. Гөлгөнәнең инде ҡарағай-ҡыпсаҡ ырыуы ҡыҙы булыуы әллә ҡайҙан күҙгә ташланып тора: оҙон һомғол буй, ҙур күҙҙәр, сейәләй бешкән ирендәр.\nОшо күркәм команданың уңышлы йөрөп ҡайтыуын, һәр аҙымын инстаграмдан, башҡа социаль селтәрҙәрҙән күҙәтеп торҙоҡ. Беҙҙекеләр һынатмаҫ тинек һәм яңылышманыҡ!\nТажик милли көрәшендә Артур Зөлҡәрнәев 80 килограмға тиклемге категорияла 1-се урын яуланы! Шул уҡ төр ярышта 68 килограмға тиклемге категорияла Рәзил Шабиев 3-сө урынға сыҡты! Төркмән көрәше буйынса 62 килограмға тиклемге ауырлыҡта Евгений Бикташев шулай уҡ бронза яуланы! Ҡаҙаҡ көрәшендә абсолют ауырлыҡ буйынса Дмитрий Баляновта – көмөш миҙал! Азербайжан көрәшендә Илфат Ибатуллинда – 3-сө урын! Төрөк көрәше буйынса Ҡорманғазы Шәймөхәнов бронза миҙалға лайыҡ булды! Ә Гөлгөнә Баймырҙинаның бөркөт менән һунарҙа 2-се урын алыуы хаҡында ҡыуанысыбыҙҙы уртаҡлашҡайныҡ инде.\nДөйөм команда иҫәбе буйынса Рәсәй йыйылма командаһы 3-сө урынға сыҡты! Беҙҙә 16 алтын, 11 көмөш, 25 бронза миҙал.\nОшо уңайҙан гәзитебеҙҙең күптәнге дуҫы, “Мәргән уҡсы” хәрәкәтенә етәкселек иткән арҙаҡлы замандашыбыҙ Юлай ҒӘЛИУЛЛИНды һәм еңеүсе ҡыҙыбыҙ Гөлгөнә БАЙМЫРҘИНАны әңгәмәгә саҡырҙыҡ. Гөлгөнә килеп ингәнсе Юлай менән һөйләшеүҙе башлап ебәрҙек.\n– Нисек йөрөп ҡайттығыҙ, Юлай?\n– Әле бына саҡ ҡайтып төштөк. Юл еңел булды тип әйтә алмайым. Диңгеҙ 2400 метр бейеклектә урынлашҡан Ҡырсын йәйләүе. Бөтә саралар шунда үтте. Ҡан баҫымына был бик ныҡ тәьҫир итә, тын ала алмай өс көн самаһы йөрөлдө.\nКилгән көндө парад булды, шунда ҡатнаштыҡ. Спорт кейемдәре таратһалар ҙа, милли кейемдә сыҡтыҡ. Нимә генә тимә, был – Күсмәндәр уйындары, шуға күрә халыҡ үҙенең милли йөҙөн күрһәтергә тейеш. Шул иҫәптән кейемендә лә. Хатта мин быны иң төп талаптарҙың береһе тип иҫәпләйем. Беҙ Башҡортостан байрағын күтәрҙек, ылаҡсылар Баймаҡ районы әләмен тотоп сыҡты хатта! Ылаҡ ярышында улар Рәсәй өсөн сығыш яһаны, әммә был Башҡортостандың да, илдең дә йыйылма командаһы түгел ине, ә тик Баймаҡ егеттәренән торған спортсылар.\nРәсәй йыйылма командаһы составында беҙҙән тыш Екатеринбург, Ҡалмыҡ, Мәскәү өлкәһе, Санкт-Петербург, Саха (Яҡут), Татарстан, Бүрәт төбәктәренән вәкилдәр ҡатнашты.\n– Уҡсылар хаҡында һөйләшәйек әле?\n– Уҡсылар ярышында 148 кеше ҡатнашты: 110 ир-егет, 38 ҡатын-ҡыҙ. 38 дәүләттән сығыш яһанылар, уларҙың һәр береһе – үҙҙәрендә чемпиондар. Алты кеше бөгөнгө чемпиондар ине, улар менән бер рәттән беҙ ҙә ярышҡа сыҡтыҡ. Биш номинацияла ярыштыҡ: ҡырғыҙ, төрөк, корея, һыбай уҡ атышы һәм венгр төрө – алыҫҡа уҡ атыу. Бөтә ярыштарҙа ла ярымфиналға һәм финалға сыҡтыҡ. Хөрмәт ағай Таһиров төрөк дисциплинаһы буйынса – етенсе, Рәйес Низаметдинов корея дисциплинаһында – дүртенсе, Лиана Иҡсанова ҡырғыҙ дисциплинаһы буйынса бишенсе урын яуланы.\n– Тимәк, ҡатнашырға була?\n– Эйе, беҙ ҙә шундай фекерҙәбеҙ. Күптән. Өс йыл ғына әле беҙҙең был хәрәкәткә, әммә финалға тиклем сығып, уңыш ҡаҙандыҡ. Үҙебеҙҙең кемлегебеҙҙе күрһәттек. Өмөт бар, ярышырға була. Башҡа командаларҙыҡы унар, ун бишәр йыл ата, күптәре ҙур спорттан килгән, шуға ҡарамаҫтан, беҙҙең ҡомар ҙа, тырышлыҡ та, милли шөғөлдәргә һөйөү ҙә һис кәм түгел. Артыҡ булмаһа әле! Ике йылдан был уйындар Төркиәгә, шунан Сәғүд Ғәрәбстанына, артабан Баҡыға күсә.\nКүсмәндәрҙең уйындарына Ҡаҙағстан Президенты Нурсолтан Назарбаев, Төркиә Президенты Рәжәп Эрдоган, Азербайжан Президенты Илһам Алиев килгәйне. Рәсәйҙән бары тик Татарстан Президенты Рөстәм Миңлеханов ҡына булды.\n– Беҙҙә был төр уйындарҙы үҫтереү өсөн мөмкинлектәр кәрәктер?\n– Дөрөҫөн әйткәндә, әле мөмкинлектәр самалы. Мәҫәлән, беҙ ҡыш көнө алыҫлыҡҡа ата алмайбыҙ. Күбеһенсә мәктәптәрҙең подвалында шөғөлләнәбеҙ, оҙонлоҡ – ун биш йәки егерме метр. Был бик яҡын арауыҡ. Беҙгә алыҫҡа атыуҙы ныҡлап аяҡҡа баҫтырыу өсөн ҙур бина кәрәк. Әгәр ошо йүнәлештә үҫешәбеҙ тибеҙ икән, беҙгә, башҡорт милләте вәкилдәренә, күсмәндәрҙең вариҫтарына, милли уйындарҙы күтәреү өсөн шарттар тыуҙырыу шарт. “Мәргән уҡсы”ға айырым ҙур бина кәрәк.\n– Төрки донъяһы башҡорттарҙы нисек ҡабул итте?\n– Бик яҡшы. Хатта иҫ киткес мөнәсәбәт булды. Ҡырғыҙҙар беҙҙе ныҡ үҙ итә. Рухи донъяға ҡараш яғынан да, һөйләшеү, ҡиәфәт буйынса ла беҙгә иң яҡындары улар. Ғалим булһынмы, шофермы, һатыусымы, беҙҙең ниндәй милләттән икәнде белеп ҡалһалар, шунда уҡ йылы мөнәсәбәт күрһәтәләр: “Башҡорт – беҙҙең туғаныбыҙ!” – тиҙәр. Улар тарихтарын белә. Беҙҙең менән ҡыҙыҡһыналар, онотмағандар әле.\nТарихты белгән төрки ҡәрҙәштәребеҙ башҡорттоң ни тиклем ҡырылғанын яҡшы белә, шуға күрә бөгөн килеп милләтебеҙ вәкилдәренең яңынан араларында йөрөүенә һоҡланыуын йәшермәй.\nҠырғыҙҙар бик бай йәшәй тип әйтә алмайым, әммә улар – үҙ илендә солтан. Ерҙәрендә ныҡ баҫып торалар. Илдәре, телдәре, йолалары, ҡиәфәттәре, аттары бар – бик бәхетле халыҡ улар.\n– Ҡыҙыҡлы хәлдәр ҙә булғандыр әле төркиҙәр йыйылған ерҙә?\n– Бер көн яҡуттар, ҡалмыҡтар, бүрәттәр беҙгә: “Әйҙәгеҙ, башҡорттар, бергә һарыҡ һуйып ашайыҡ!” – тине. Рәсәй йыйылма командаһына ҡараған һәр төбәк вәкилдәре менән бергәләп үҙебеҙсә аралашып, фекерләшеп, боронғоса табын ҡорҙоҡ.\nҠалмыҡтар менән юлда ла һөйләшеп килдек. Улар тарихты яҡшы белә. Беҙ – уларҙы, улар беҙҙе ҡырғанды, ваҡыты-ваҡыты менән ата-бабалар бер яҡта һуғышҡанды ла хәтерләп алдылар. Көслө милләт, әммә аҙая баралар. Әлеге лә баяғы эскелек халыҡты ҡыра бит, уларҙы ла был афәт урап үтмәгән.\nӘңгәмәбеҙгә Гөлгөнә килеп ҡушылды.\n– Хәлдәр нисек, Гөлгөнә?\n– Яҡшы, Аллаға шөкөр, имен йөрөп ҡайттыҡ.\n– Шул тиклем кейемең матур ине. Һинең янда уралғандыр инде бөтә камералар?\n– Ҡырғыҙҙар фотоға төшөүҙе “тартыу” тип атай. Инде делегациябыҙ эргәһенән, ысынлап та, камералар ҙа, кешеләр ҙә өҙөлмәне. Беҙҙең турала лаҡаптар күбәйеп китте. Һоҡланып ҡарауҙарын, ихтирамлы мөнәсәбәт тойҙоҡ.\n– “Сүрәткә тартыу” ти улар. Милли кейемдәр иғтибарҙы ныҡ йәлеп иткән. Аҙаҡ интернетҡа, иң шәп кейем ҡырғыҙҙарҙа һәм монголдарҙа булды, тип беҙҙең фотоны ҡуйғандар. Әммә, үҙебеҙҙе танытып, унда ла яҙып ҡуйҙыҡ.\nАҙаҡҡы көндә беҙ, ябылыу тантанаһына ҡалмайынса, Бешкәккә сығып киттек. Ҡырғыҙ уҡсылары үҙҙәре лә ойоштороу эштәре менән арыған бит инде: уларҙың күбеһе, бигерәк тә өлкәндәре, Бешкәккә ҡайтып бөткәйне. “Әгәр баш ҡалаға килһәгеҙ, беҙгә шылтыратығыҙ, ҡаршы алабыҙ!”– тигәс, бәйләнешкә сыҡтыҡ. Бер ресторанға алып барып, унда бәләкәй генә быуаһы ла бар, шунда форель тотоп, беҙҙе үҙҙәренең аштары менән һыйланылар.\nҠырғыҙҙар беҙгә генә ана шундай ихтирам күрһәтте, хужаларҙан бындай мөнәсәбәт тойоу шул тиклем ҡыуаныслы булды. Бынан тыш, һәр беребеҙгә ҡалпаҡ бүләк иттеләр.\nУларҙың бар мөхите беҙҙеңсә. Бына йәйләүҙәрендә йөрөйһөң – хас үҙебеҙҙә һымаҡ. Төркиәлә улай түгел бит. Унда барыбер ниндәйҙер айырма һиҙелә, минеңсә. Ә ҡырғыҙҙарҙың аттарына тиклем беҙҙекенә оҡшаған. Йыраҡтан ҡараһаң, башҡорттоҡо кеүек. Яҡыныраҡ барғас ҡына башҡа тоҡом икәне һиҙелә, әммә барыбер ныҡ оҡшаған.\n– Хәтәр итеп ҡунаҡ итте лә ҡуйҙылар. Иҫ китмәле булды ул аралашыу. Аэропорттары алыҫ ҡына, шунда автобус яллап, беҙҙе оҙатып ҡуйып, туғандарса һаубуллаштылар.\nБеҙҙең менталитет улар менән бер төрлө. Милли аштарҙы әйтеп тормайым: ҡорот, итле аш, ҡаҡ, бишбармаҡ. Кейем-һалым да яҡын. Тәржемәсеһеҙ бер-беребеҙҙе аңлап торабыҙ. Исемдәр ҙә бер төрлө.\n– Ҡырғыҙҙарҙың бөркөтсөлөккә башҡорттарҙан өйрәндек, тип яҙған тарихи сығанаҡтары бар бит?\n– Эйе, һунарға бөркөт менән сығыу күренешен улар беҙҙән өйрәнгән. Баяғы аттар тураһындағы фекерҙе дауам итеп әйткәндә лә, мәҫәлән, башҡорт тоҡомлолар фән тарафынан өйрәнелгән, уларҙыҡы тураһында әле китаптар юҡ. Кем белә, бәлки, аттарыбыҙ ҙа бер тамырҙандыр.\n– Гөлгөнә, һин нисек еңеп сыҡтың, шул хаҡта һөйлә әле?\n– Дөрөҫөн әйткәндә, мине был ярышта ҡатнашырға Юлай ҡотортто. Үҙеңдә ниндәйҙер эшкә тәүәккәллек таба алмай торғанда, кемдеңдер ышаныс белдереүе ныҡ дәрт өҫтәй. Юлай миңә: “Сыҡ, ҡатнаш. Һин булдыраһың!” – тине. Башҡортостандан бер ҡасан да ҡатнашмағандар был төр ярыш буйынса. Оҫталыҡ дәрестәре алып, өйрәнеп, тәүәккәлләнем инде. Аллаға шөкөр, беҙгә уңыш йылмайҙы. Бәхет исемле ағай менән кәңәшләшеп эшләнем.\n– Бәхет Ҡарнаҡбаев – донъяға билдәле бөркөтсө. Уны бөтә төрки донъяһы ғына түгел, итальян, һинд, ғәрәп халыҡтары ла белә. Атаҡлы бөркөтсө. Ул күп кешеләр менән аралаша, милләтенә, диненә ҡарап тормай. Бына ошо ағай беҙгә иң беренсе бөркөтсөләрҙең башҡорттар булыуын да айырым атап әйтте.\n– Мин ҡырғыҙ егеттәренең бөркөттәрен ҡарап йөрөнөм. Нимә ашаталар, шуға тиклем иғтибар иттем. Ҡаҙаҡтарҙы күҙәттем. Улар тайған тоҡомло эттәр менән һунар ярышына әҙерләнә ине. Быларҙың барыһына ла иғтибар итеп, күңелем менән ошо төр ярышты яҡын ҡабул иттем. Автобустарға тейәлешеп ярыштарға барғанда ла тап ана шул һунарсылар янында булдыҡ. Бөркөттәрҙе, эттәрҙе алып машиналарҙа йырлаша-йырлаша китеп барабыҙ, тарих тураһында һөйләшәбеҙ...\n– Башҡорт халыҡ йырҙарын оҫта башҡарыусы булараҡ, һуштарын алдың инде йырың менән дә?\n– Гөлгөнә хәтәр йырланы унда.\n– Миңә оҙон көйҙө башҡарған, ә Рәйес ағайға ҡурайы өсөн Ирандың Уҡсылар ойошмаһы үҙҙәренең алтын билдәһен бүләк итте. Беҙҙең егеттәр шул тиклем талантлы һәм отҡор булып сыҡты: тиҙ арала хәрби йырҙарыбыҙҙы бер-береһенән отоп алып, шунда уҡ башҡарҙылар. “Любезники, любизар”, “Шайморатов генерал”, “Ел, ерәнем” йырҙарын шундай дәрт, ҡомар менән йырланылар – автобуста барған бар халыҡ уларға ҡарап һоҡланды. Ысынлап та, делегациябыҙ бик матур ине.\nБеҙҙең уҡсылар аҙ ғына арала әҙерләнде. Ҡайһы берәүҙәр утыҙлап йыл ошо шөғөл менән була. Ошо йәһәттән үҫешкән төбәктәр бар. Беҙҙең егеттәр ана шулар менән ярышты. Профессиональ булмаһалар ҙа, күп нәмәгә өлгәштеләр, нимә эшләнеп бөтөлмәгәнен, ҡайһы йүнәлештә үҫешергә кәрәклеген төшөндөләр. Был үҙе үк – ҙур ҡаҙаныш. Егеттәр сәмләнеп ҡайтты. Эштәр ошолайыраҡ барһа, ҙурыраҡ уңыштар йылмайыр ул.\n– Бында беҙҙең “йондоҙ” булып күренеүебеҙ ихтимал, әммә тегендә барғас, әле мәктәп уҡыусыһы ғына икәнбеҙ, тип уйлайһың, үҫешергә кәрәклекте аңлайһың. Иң мөһиме – хәрәкәт бар, уҡтан атырға теләгән, оҫта атҡан егеттәр бар, был үҙе үк – үҫеш юлы. Берәй ике йылдан барыһын да еңәсәкбеҙ, Аллаһ бирһә.\nБыйыл беҙ Төркиәгә лә барып ҡайтҡайныҡ. Унда ойоштороусы Илдар Абыҙгилдин да ҡатнашҡайны. Ҡайтҡас, ныҡ сәмләнде, үҙе уҡтар эшләй башланы. Үҙебеҙҙә һуңғы ярышта 3-сө урын яуланы.\n– Венгр ғалимы, антрополог Төрки халыҡтары ҡоролтайы рәйесе Андрош Биро беҙҙе килеп ҡотлап китте. Башҡортса һөйләшеп, һаулыҡ һорашып, дуҫтарса мөнәсәбәтен күрһәтте. Әйткәндәй, уны Башҡортостанда яҡшы беләләр.\n– Киләһе ярыштарҙа уңышлы сығыш яһау өсөн беҙгә нимә эшләргә кәрәк?\n– Иң беренсе, әлбиттә, этноспорт төрҙәре буйынса Йәштәр сәйәсәте һәм спорт министрлығында айырым шөғөлләнгән бүлек булһын ине ул. Бәлки, был йәһәттән комитет кәрәктер. Беҙ бит – Рәсәй составында булған төрки республика, үҙебеҙҙең йолаларыбыҙ, традицияларыбыҙ бар. Шуға күрә киләсәктә “Мәргән уҡсы”лар Республика халыҡ ижады үҙәге менән генә түгел, киңерәк масштабта эшләргә тейеш.\n– Сарала Бөрйән уҡыусылары Бөрйән әләмен күтәреп йөрөнө. Татарстандан килгән делегация, мәҫәлән, уҡтан атыу буйынса өс миҙал алып ҡайтты.\n– Улар – профессиональ спортсылар һәм “Татнефть арена”ла шөғөлләнәләр. Юл сығымдарын ҡаплағандар. Йәнә улар спорт яндары менән килгәйне, уның менән ярышырға ярамағас, киләһе самолет менән традицион этник яндарын, уҡтарын һалдылар. Улар аяҡтарында ныҡ баҫып тора. Тик шуныһы: йыйылма командаларында бер татар кешеһе юҡ. Ә беҙҙең Башҡортостандыҡы тик башҡорт егеттәренән, ҡыҙҙарынан тора. Рәсәй йыйылма командаһының йөҙөн билдәләгәндә лә беҙҙекеләр юғары кимәлен күрһәтте. Шуға күрә киләһе Күсмәндәр уйынында ҙур әҙерлек, дәүләтселегебеҙ ярҙамы менән ҡатнаша алһаҡ, бик яҡшы булыр ине. Беҙ бит ошо республиканың, Рәсәйҙең данын арттырабыҙ!\n– Саранан һуң ниндәй тойғо ҡалды күңелдә?\n– Беҙҙе таныйҙар, беләләр, иң мөһиме – онотмағандар. Халҡыбыҙҙы заман арбаһынан төшөрөп ҡалдырырға хаҡыбыҙ юҡ!\n– Оноторға мөмкин инеләр. Ата-бабабыҙ ышығына, данына ғына таянып йәшәргә кәрәкмәй, беҙ бөгөн арттырайыҡ башҡорт милләтенең данын! Бына шундай дәрт, сәм менән, милләтебеҙ өсөн ғорурлыҡ тойғоһо кисереп ҡайттыҡ.\nБыуаттарҙы йырып боронғонан,\nМәргән уҡсы сыҡты атылып.\nӘйтерһең дә, йәйә, керешендә\nЗаман ғәме тора тартылып.\nСыңлап осҡан уҡтың ауазында\nИшетелә дәүер тауышы.\nТаң уянды аттар кешнәүенән,\nШаһит булды урман, тау ошо.\nҒәм уянды ҡәүем вариҫында,\nҒәскәр сәме ҡанда ҡайнаны.\nИл ҡеүәте, егет айбарлығы\nТишеп үтте ташлы ҡаяны.\nЮҡ, йоҡламай халыҡ,\nЙөрәгендә уның һаҡлана.\nУрал итәгендә, ана, күрсе\nМәргән уҡсы итә тантана!


«Киске Өфө» гәзитенең сайты - БАЙБЫҘ - 2020 - Мәҡәләләр\nБеҙ, Баймаҡ районы Иҫке Сибай ауылы ағинәйҙәре, "Киске Өфө"нән айырылғаныбыҙ юҡ. Унда баҫылған һәр мәҡәләнән үҙебеҙгә мәғлүмәт алабыҙ: йолалар өйрәнәбеҙ, башҡорт милли кейем буйынса кәңәштәр алабыҙ, тәрбиә мәктәбе һабаҡтарын үҙләштерәбеҙ, зыялылар һүҙен күңелдәргә һеңдерәбеҙ. Беҙ 2013 йылдан "Яҙгөл" вокаль ансамблендә лә шөғөлләнәбеҙ. Ансамблебеҙҙең репертуары бик бай. Халыҡ йырҙарын, мөнәжәттәр, популяр йырҙарҙы башҡарабыҙ, ауылда, районда, республикала үткән сараларҙа әүҙем ҡатнашабыҙ. Магнитогорск ҡалаһында үткәрелгән "Яҙғы һандуғас" фестивалендә 1-се дәрәжә диплом (2016); Сибай ҡалаһында үткәрелгән төбәк-ара мөнәжәт байрамында 1-се урын (2019); Баймаҡ районы Буранбай ауылында үткән "Рухиәт" башҡорт йырҙарын башҡарыусыларҙың район конкурсында 2-се урын (2019); Ейәнсура районында үткәрелгән "Мин яратам һине, тормош!" республика конкурсында ла призлы урындар яуланыҡ (2019). Икенсе яратҡан шөғөлөбөҙ, әлбиттә, башҡорт милли кейемдәре тегеү, биҙәүестәр эшләү. Был өлкәлә лә башҡалар менән уртаҡлашыр белем-тәжрибәбеҙ бар. Байбыҙ. "Киске Өфө" мәғлүмәт менән байыта, ҡул белгән шөғөлдәребеҙ, аралашыуҙар, әүҙем йәмәғәт эштәре менән булыу беҙҙе рухи яҡтан байыта.\nЯҙылған: 22.05.20 | Ҡаралған: 289


Дәүләт мөлкәтен һатыу тыйылды » Башҡортостан гәзите | Газета Башкортостан на башкирском языке\nБашҡортостан гәзите » Яңылыҡтар » Дәүләт мөлкәтен һатыу тыйылды\nДәүләт мөлкәтен һатыу тыйылды 08.06.2018 // Яңылыҡтар\nБынан ары офшор компаниялар Башҡортостан биләмәһендәге дәүләт мөлкәтен һатып алырға хоҡуҡһыҙ. Дәүләт Йыйылышы – Ҡоролтай депутаттары дәүләт мөлкәтен һатып алыу мөмкинлеге бирелмәгән субъекттар исемлеген киңәйткән “Башҡортостан Республикаһында дәүләт мөлкәтен хосусилаштырыу тураһында”ғы Башҡортостан Республикаһы Законына үҙгәрештәр индереү хаҡында”ғы Законды ҡабул итте.\n– Был исемлеккә һалым һалыуҙың ташламалы тәртибе бирелгән йәки финанс операциялары үткәрелгәндә мәғлүмәттәрҙе асыу һәм биреү ҡаралмаған дәүләттәрҙә, биләмәләрҙә теркәлгән ойошмалар өҫтәмә рәүештә индерелде. Атап әйткәндә, офшор зоналар хаҡында һүҙ бара, – тине Дәүләт Йыйылышы – Ҡоролтай Рәйесе Константин Толкачев. – Ҡарар дәүләттең Рәсәй иҡтисадын офшорҙан сығарыу һәм илдән алып кителгән капиталды кире ҡайтарыуға этәргес биреү сәйәсәте менән тулыһынса ауаздаш. Рәсәй Президенты Владимир Путин ошо мәсьәләгә ҙур иғтибар бирә. Уның күрһәтмәһенә ярашлы, федераль кимәлдә тейешле сара күрелә. Башҡортостан парламенты бындай сараларҙы республика ҡануниәтендә нығытты. Хосусилаштырылған дәүләт активтары хужалары Рәсәй юрисдикцияһында булырға тейеш. Был ил иҡтисадын артабан да офшорлаштырыуға юл ҡуймау мөмкинлеген бирәсәк.\nКонстантин Толкачев әйтеүенсә, дәүләт мөлкәтен һатып алыуҙы тыйыу офшор компанияларға ғына түгел, шулай уҡ улар контроллек иткән ойошмаларға ла ҡағыла. Ошо көндәрҙә республика Башлығы яңы законға ҡул ҡуйҙы. Тиҙҙән ул ғәмәлгә инәсәк.


Рәсәй матбуғаты көнөндә Өфөлә журналистика конкурстары еңеүселәрен бүләкләнеләр // Йәмғиәт | новости башинформ.рф\nРәсәй матбуғаты көнөндә Өфөлә журналистика конкурстары еңеүселәрен бүләкләнеләр\n17:29, 13 января 2014 Йәмғиәт\nРеспублика журналистика конкурсы еңеүселәрен бүләкләү тантанаһы Өфөлә, Рәсәй матбуғаты көнө – 13 ғинуарҙа, үтте.\nЖурналистарҙы һөнәри байрамдары менән ҡотлап республиканың Матбуғат һәм киң мәғлүмәт саралары агентлығы етәксеһе Борис Мелкоедов йолаларҙың тамырҙары тураһында хәтерләп үтте. Рәсәй матбуғаты көнө – Бөйөк Петрҙың указы буйынса ойошторолған илдәге беренсе баҫма «Ведомости» гәзитен сығарыу иҫтәлегенә арналған. Рус телендәге матбуғаттың беренсе һаны 1703 йылдың 1 ғинуарында (иҫке стиль буйынса 13 ғинуарҙа) донъя күрә. Петр I гәзитте реформаларҙы үткәреүгә ҡаршы көрәшеүҙең мөһим сараһы һәм Рәсәй империяһының ҡеүәтен раҫлаусы итеп күрә.\nҮҙҙәренең һөнәри байрамдарында тотош рәт ижади конкурс еңеүселәре дипломдар һәм бүләктәр алды. Уларҙы матбуғат һәм киң мәғлүмәт саралары агентлығы етәксеһе Борис Мелкоедов, уның урынбаҫары Марат Ғәзизов, республиканың Журналистар союзы башлығы Артур Дәүләтбәков, БР Милли банкы рәйесе урынбаҫары Ғәббәс Әхмәтшин һәм республиканың башҡа министрлыҡ һәм ведомство вәкилдәре ҡотланы.\nТирә-яҡ мөхитте һаҡлау йылын иң яҡшы яҡтыртыу конкурсында интернет-баҫма вәкилдәре араһында «Башинформ» агентлығы Йәмәғәт электрон гәзитенең әҙәби мөхәррире Евгения Сюткина еңде. Республика гәзиттәре һәм журналдары журналистары араһында йылдың төп темаһы буйынса үҙ мәҡәләләре менән «Башҡортостан» гәзите хәбәрсеһе Лилиә Нуретдинова айырылып торҙо. Иң яҡшы телевизион тапшырыуҙарҙы «Башҡортостан» ТРК-һы редакцияһы – «Башҡортостан юлдаш телевидениеһында тәбиғәт көнө» акцияһы сиктәрендә, тәҡдим итте. «Тәбиғәтте һаҡлау» конкурсында ҡала, берләшкән, район киң мәғлүмәт саралары өсөн номинацияла беренсе урынға «Учалы гәзите» редакцияһы лайыҡ булды.\n«Экомиг» республика фотоконкурсында «Кеше һәм тәбиғәт» номинацияһында беренсе урында – «Учалы гәзите»нең фотохәбәрсеһе Рәил Кәлимуллин, «Сәскә ат, Башҡортостан — тыуған төйәгем» номинацияһында – «Башкирская охотничья газета» фотохәбәрсеһе Фаил Абсатаров.\nБашҡортостан Республикаһы халыҡтарының дәүләт һәм туған телдәре мәсьәләләрен яҡтыртыу буйынса ижади ярышта юғары наградаларҙы үҙ номинацияларында «Башҡортостан», «Яңауыл таңдары» гәзиттәре һәм «Юлдаш» ижади берекмәһе яуланы.\nБашҡортостан Республикаһының дәүләт телдәре менән өлгөлө ҡулланыу конкурсында «Молодежная газета» хәбәрсеһе Андрей Королев, «Йәшлек» гәзите коллективы һәм «Атайсал» гәзитенең баш мөхәррире Хәйҙәр Тапаков бүләкләнде.\nБашҡортостанда район матбуғат баҫмаларының сайттары араһында иң яҡшыһы тип, башҡорт телендә – «Ейәнсура таңдары», «Торатау» и «Ағиҙел» гәзите сайттары, рус телендә – «Архангельский вестник», «Белебеевские известия» и «Молодежная газета» сайттары танылды.\nКиң мәғлүмәт сараларында сифат мәсьәләләрен яҡтыртыу конкурсында «Российская газета» хәбәрсеһе Гөлназ Данилова, «Башҡортостан» ТРК-һының «Юлдаш» студияһы вәкилдәре Ильнар Әхмәтгәрәев һәм Вадим Лаврентьев еңде.\nРеспублика халҡының финанс һәм һалым белемен арттырыуға йүнәлтелгән темаларҙы иң яҡшы яҡтыртыу ижади ярыш йомғағында төрлө номинацияларҙа беренсе урынды «Башҡортостан», «Учалы гәзите» гәзите редакциялары һәм «Капитономика» тапшырыуҙары өсөн «Башҡортостан» ТРК-һының «Тамыр» телеканалы яуланы. Республикала финанс белемде иң әүҙем пропагандалаусы тип «Белебеевские известия» гәзитенән Зөлфиә Ғарифуллина танылды.\nХәйриә эшмәкәрлеген яҡтыртыу буйынса конкурста үҙ номинацияларында беренсе урынды «Йәншишмә», «Красное знамя» гәзиттәре һәм «Ҡояш балалары» һәм «Ҡаршылыҡтар юҡ» программалары өсөн «Башҡортостан» ТРК-һының «Тамыр» телеканалының ижади коллективтары яуланы.\nИң яҡшы сәләмәт тормош алып барыуҙы пропагандалау конкурсы еңеүселәре – «Кызыл таң», «Октябрьский нефтяник», «Сельские огни» «Туймазинский вестник» гәзите редакциялары һәм Башҡортостан Юлдаш телевидениеһының «Сәләм+» программаһы.\n«Наркотикка ҡаршы көрәш» конкурсының төрлө номинацияларында «Путь Октября», «Белебеевские известия» гәзит редакциялары, «Спутник FM» радиостанцияһы, «Рик-ТВ» ТРК-һы (Бөрө ҡалаһы һәм Бөрө районы) һәм «Саҡмағош-ТВ» телеканалы.\nТеги: конкурстар,киң мәғлүмәт саралары,байрамдар,рәсәй матбуғаты көнө


“Хулла” тиер алдынан уйла! » Башҡортостан гәзите\n"Башҡортостан гәзите" » Социаль мәсьәлә » “Хулла” тиер алдынан уйла!\n“Хулла” тиер алдынан уйла! 31.01.2018 // Социаль мәсьәлә\nРеспубликала иғлан ителгән Ғаилә йылы ул барыбыҙ өсөн дә иң ҡәҙерле булған ҡиммәттәр хаҡында һөйләй. Һәр хәлдә иң ғәзиз мөнәсәбәттәребеҙ, һүҙ менән әйтеп аңлатып булмаҫлыҡ, аҡыл менән иңләп булмаҫтай тойғоларыбыҙ хаҡында тағы бер тапҡыр иҫкә төшөрөү йылы ла ул. Эйе-эйе, иҫкә төшөрөү йылы, сөнки бәндәнең асылы шулай ҡоролған: ниндәй генә яҡшы ғәмәлдәр, изгелектәр күрмәһен, ул был хаҡта тиҙ онота. Ҡабатлап, әленән-әле ғаилә ҡиммәттәре хаҡында хәтеренә төшөрөп тороу бик мөһим. Ҡабатлауҙан доға иҫкермәй, ти бит әле халыҡ әйтеме лә.\nҒөмүмән, беҙ бәләкәй саҡта СССР дәүләтендә ошондай лозунг йыш яңғырай ине: ғаилә – ул йәмғиәттең ячейкаһы. Ф. Энгельс та шулай иҫәпләгән: ғаилә — йәмғиәттең үҫешен тәьмин иткән иң төп факторҙарының береһе. Ҙур бер йорттоң кирбестәре һымаҡ. Береһе генә сатнаһын, ана шул ҙур өй емерелә башлай. Статистика мәғлүмәттәренә ҡарағанда, Рәсәйҙә ғаиләләр ни тиклем күп теркәлһә, шул тиклем үк айырылышыу осраҡтары ла йыш. Ғаилә тарҡатыуҙың төп сәбәптәре булып, мәҫәлән, уртаҡ тормоштан күңел һүрелеү – 42, тәмәке тартыу, эскелек, наркомания кеүек насар ғәҙәттәр – 31, хыянат – 15, көндәлек проблемалар – 3,1, аҡса мәсьәләһе – 1,8, көнләшеү – 1,5, енси яҡтан тура килмәү 0,8 процент тәшкил итә икән.\nМәғлүмәттәр барыһы ла Интернет селтәренән алынды, шуға күрә уларҙың ысынбарлыҡҡа тап килеүе хаҡында ла һәр кем үҙе фекер йөрөтә ала. Шуныһы ла бар: ир-егеттәрҙең 30 проценты милек бүлешеүҙән, ваҡ-төйәк ығы-зығы менән булышыуҙан ауырһынып, айырылышыуҙан баш тарта, ә ҡатын-ҡыҙҙарҙың ғаилә тарҡатыуға ҡаршы сығыуының сәбәбе бер: ул – балалар. Демократия, енестәрҙең тигеҙ хоҡуғы ла был хәлгә тәьҫир итмәй ҡалмағандыр. Нимә генә тимә, элегерәк ҡатындар ирен һанлап, уның ышығында пәйғәмбәр урынына күреп йәшәгән. Ирҙе ир иткән дә, хур иткән дә – ҡатын. Шуны ла онотмайыҡ: ҡатынды йөҙөк ҡашы иткән дә, мунса ташы иткән дә – ир. Халыҡ электән үк барыһын белеп, кисереп, әйтәһе һүҙен васыят итеп, мәҡәлдәргә һалып ҡалдырған.\nХәйер, тарихи мәғлүмәттәргә күҙ һалһаң, башҡорт ҡатындары мосолман, төрки ҡатындар араһында был яҡлап айырылып тора икән дәбаһа! Халҡыбыҙҙың арҙаҡлы улы Әнүәр Әсфәндиәровтың 1997 йылда сыҡҡан “Башҡорт ғаиләһе үткәндәрҙә” (“Башкирская семья в прошлом. XVIII – первая половина XIX в.”) китабында башҡорт ҡатындарының үҙенсәлекле холҡо, асылы хаҡында ҡыҙыҡлы фекерҙәр генә түгел, фактик материал да бирелгән. Мәҫәлән, 1866, 1867, 1868 йылдарҙа ир-аттың теләге буйынса 268, 201, 260 никах тарҡалған. Ә бына ҡатындарҙың ғаризаһы буйынса, беләһегеҙме, нисә ғаилә юҡҡа сыҡҡан – 1313, 839, 955! Был шәриғәт закондарына, боронғолоҡҡа ҡаршы сығыу ғына түгел, ә башҡорт ҡатындарының һәр саҡ үҙ һүҙе, донъяға үҙ ҡарашы булыуы хаҡында ла һөйләй. Ни тиклем генә йолалар тотоп йәшәлһә лә, халыҡ йырҙарында ла бит ҡарт иргә кейәүгә биргән ҡыҙҙың ҡасып китеүе, яратмаған кешегә барырға теләмәгән йәш ҡыҙҙың һыҙланыуҙары хаҡында әйтелә. Был юҡҡа түгел икән.\nАйырылһа ла, ХVIII быуатта ҡатындар яңғыҙ ҡалыуҙан ҡурҡмаған, сөнки йәмғиәттә ирҙәр һәр саҡ күберәк булған ул саҡта, ә гүзәл зат аҙыраҡ. Ҡатын икенсегә кейәүгә сығып, ҡалым ала алған. Ир-ат айырылышырға уйлаһа, “талаҡ” тип ҡысҡырған, ә ҡатындарҙан ниәт сығыу күренеше “хулла” тип аталған икән. Әммә нисек кенә булмаһын, ирҙән айырылыу, ғаилә тарҡатыу оят ғәмәл һаналған башҡорттарҙа. Сыҙар әмәле ҡалмаған саҡтарҙа ғына гүзәл зат был юлға бара, тип иҫәпләнә ине. Нисек кенә булмаһын, һәр кем үҙ күрәсәген үҙе күрә, үҙ яҙмышын үҙе яҙа. Ә йәмғиәттә йәшәгәс, моғайын, уның тәртиптәренә лә ҡолаҡ һалмай булмайҙыр.\nХәҙер мөнәсәбәттәрен рәсмиләштереүгә ҡарағанда граждан никахы менән йәшәгәндәр күбәйеп китте. Йәштәр быуыны хатта быны хуп күрә, ти социаль фекерҙе өйрәнеүселәр. Әммә закондар ҙа үҙгәреп тора бит. Әгәр әлегә тиклем айырылышырға теләгәндәр ЗАГС органдарында 600 һум түләһә, судта 650 һум сығарып һалырға кәрәк. Киләсәктә был процедура өсөн хаҡты арттырырға кәрәк, тип иҫәпләгән депутаттар ҙа бар. Мәҫәлән, 30 мең һум тәҡдим итәләр. Был сумманы бер кем дә тиктомалдан түләргә теләмәйәсәк, шуға күрә тағы ла өҫтәргә була, тип фекерҙе дауам итеүселәр ҙә юҡ түгел. 300 мең һумдан да кәм булырға тейеш түгел, тип тап гүзәл зат депутаттар яңылыҡ индермәксе. Бына шулай, йәмәғәт! Айырылышҡансы, тотош ғаиләң менән ул хаҡҡа ял итеп ҡайтырға була бит. Йә булмаһа, өй һалып ултыртырға. Юҡҡа ғына башҡорттарҙа ғаилә ҡороу ул өйләнеү тип аталмаған, күрәһең. Өйләнеү, тимәк, өйлө булыу, башҡа сығыу тип тә әйтәләр уны.\nӘ бит төптән уйлап ҡараһаң, ғаилә – ул һине уратып алған, һиңә яҡын кешеләр, ризыҡ бүлешер, шатлыҡ уртаҡлашыр яҡындарың мөхите. Хәҙер бит бөтә мәғлүмәттәр асыҡ: халҡына хеҙмәт иткән күренекле артистар ҙа, шағирҙар ҙа яңғыҙлыҡта, яҡындарының ярҙамын күрмәй яҡты донъя менән хушлаша. Ғаилә ағзалары уларҙың үҙҙәрен сәнғәткә бағышлауын аңламай, уларҙан ир, атай, олатай ролен талап итә, ә ижадсы үҙе уйлап тапҡан донъяла йәшәй, үҙен эше өсөн ҡорбан итә. Был дөрөҫ тә кеүек. Ә шулай ҙа ғаиләнән дә ҡәҙерлерәк, һәр төрлө хәлдәрҙән ышыҡ булған урынды, һәр нәмәне үҙ исеме менән атар ғәзиз күңелдәрҙе ҡайҙа табып була тағы? Бары тик ғаилә ағзалары ғына беҙгә ысын терәк түгелме?


Ҡаттын-ҡыҙҙың ғүмерендә иң сағыу ваҡиға » Журнал Башкортостан кызы | Башҡортостан ҡыҙы журналы\nПроектыбыҙҙың сираттағы ҡатнашыусыһы - Башҡортостан Республикаһы Иҡдисади үҫеш министрлығында кадрҙар бүлегенең алдынғы консультанты Гөлназ Рәмил ҡыҙы Сәйетгәрәева (Йәнбәкова).\n1. “Башҡортоста ҡыҙы” журналы тышлығында сығырға тәҡдим алғанда миңә 21 йәш, БДУ-ның иҡдисад факультетын тамамлаған ваҡыт ине. Был минең беренсе профессиональ фотосъемкам булды. Уға бик ентекле әҙерләндем: алдан үҙемдең образымды күҙалланым, прическа, макияж эшләттем. Съемка процесы бик тулҡынландырғыс үтте, камера алдында үҙемде иркен тота алманым, үҙемә ышанып етмәй инем. Әммә фотограф кәрәкле һүҙҙәр табып, мине дәртләндереп, бихисап сифатлы фотолар төшөрҙөк.\n2. Бөгөнгө көндә үҙемде үҙ урынын тапҡан кеше тип иҫәпләйем – Башҡортостан Республикаһы Иҡдисади үҫеш министрлығында кадрҙар бүлегенең алдынғы консультанты булып эшләйем, юрист һөнәре буйынса икенсе юғары белем алдым, яратҡан ҡатын һәм ике ул әсәһе. Ижади яҡтан да үҫешәм: интерьер дизайны менән шөғөлләнәм, яңыраҡ визажистҡа уҡыным, бисерҙан ғәҙәти булмаған брошкалар сигәм, бешеренергә, сит илдәргә сәйәхәт итергә яратам, төрлө фотосессияларҙа модель булараҡ сығыш яһайым, кәүҙәмдең һомғол булыуын хәстәрләп, аҙнаһына биш тапҡыр тренажер залына йөрөү минең ғәҙәткә ингән.\n3. Журнал баҫылып сыҡҡандан һуң минең тормошом тик яҡшы яҡҡа ғына үҙгәрҙе: мине урамда таный, икенсе журналдар фотоға саҡыра башланы, ата-әсәйем, туғандарым, минең менән ғорурланып, журналдарҙы күрше-тирәләренә, таныштарына күрһәтә ине. Әммә мин дәүләт хеҙмәтен һайланым һәм 10 йылдан артыҡ ошо өлкәлә эшләйем. Ҡыҙғанысҡа ҡаршы, был йылдар юғалтыуҙарһыҙ ҙа үтмәне – 3 йыл элек, ҡаты ауырыуҙан һуң һөйөклө әсәйебеҙ, Зилә Рәхим ҡыҙы Йәнбәкова, яҡты донъя менән хушлашты, ә 1,5 элек, уның артынан ҡапыл ғына яратҡан атайыбыҙ, билдәле шағир, күп кенә популяр йырҙарҙың авторы, бөтә ғүмерен башҡорт журналистикаһына һәм әҙәбитенә бағышлаған Рәмил Әхмәт улы Йәнбәков, баҡыйлыҡҡа күсте. Әммә мин бирешмәнем, сөнки тормош алға бара.\n4. Бөгөнгө көндә, электрон технологиялар, төрлө гаджеттар заманында, кешеләр ҡағыҙ баҫмаларҙы һирәк уҡый, шул иҫәптә мин дә бар. “Башҡортостан ҡыҙы” журналын официаль сайтында һәм “Бәйләнештә” социаль селтәрендәге төркөмдә күҙәтеп барам. “Тәмлекәс’’, “Беҙгә килгән хаттарҙан”, “Һөнәренең оҫтаһы” рубрикаларын яратып уҡыйым. Мөмкинлек булһа, яратҡан журналымдың тышлығына тағы фотоға төшөр инем! Сөнки был ҡаттын-ҡыҙҙың ғүмерендә була торған иң сағыу һәм тулҡынландырғыс ваҡиға. Тышҡы матурлыҡтың ғына түгел, күңел бөтөнлөгөн, рухи көстө, үҙ-үҙеңә ышанысты ла сағылдыра ул бөтә республикаға һәм унан ситтә лә таралған баҫманың йөҙө булыу.


Бөгөн - Ҡыш бабайҙың тыуған көнө\nТыуған ере Бөйөк Устюг ҡалаһында тип һаналған тылсым эйәһен олоһо ла, кесеһе лә түҙемһеҙләнеп көтөп ала. Ҡыҙҙар-малайҙар үҙҙәренең теләктәрен белдереп хат-сәләмдәр ебәрә. Ҡыш бабай тыуған көндә сабыйын ҡулға алып һөйөнөүсе әсәләр ҙә онотолмаҫлыҡ тәьҫораттар кисерә. Ҡыш бабайҙың тыуған көнөн беҙҙең тамашасылар иһә ғәҙәти көн тип ҡабул итеп өйрәнгән, әммә уны йомарт һәм ихлас тип хәтерләй.\nТамир Байназаров тап бөгөн бөтәһе лә яратҡан, үҙ иткән Ҡыш бабай менән бер көндә тыуған. Ул әлеге ваҡытта дүртенсе дауаханала, хәстәрле һәм изге ҡуллы табиптар ҡарамағында. Ауырлығы дүрт килограмм, буйы илле һигеҙ сантиметр. Бәләкәс баһадир менән әсәһе үҙҙәрен яҡшы тоя. Зөһрә Фәнүр ҡыҙы улының тыуған көнө Ҡыш бабайҙыҡы менән тап килеүгә икеләтә шат. Яңы йыл улының иң яратҡан байрамы буласаҡ һәм ул Ҡыш бабайҙан матур бүләктәр аласаҡ.\nУн етенсе дауаханала дауаланыусы үҫмерҙәр ҙә Ҡыш бабайҙың тыуған көнөн сағыу байрам кеүек ҡаршылай. Өсөнсө йыл рәттән «Изге эштәр» проектында ҡатнашыусы ирекмәндәр һаулыҡтарын нығытыусы балаларға күңел байрамы бүләк итә.\nҠыҙҙар-малайҙар һүрәт төшөрөү, Ҡыш бабайға хат яҙыу кеүек конкурстарҙа айырыуса әүҙемлек күрһәтте. Өфөнөң 79-сы мәктәбе ирекмәндәре ойошторған уйындарҙан бер кем дә ситтә ҡалманы. Нисек кенә булмаһын, барыһы ла Яңы йылдан күстәнәстәр менән бергә мөғжизә лә көтә.\nЛилиә Ғөбәйҙуллина өс йыл дауамында бында дауаланыусы балаларға тәмлекәстәр тарата. Учреждениела бындай хәйриә акциялары матур йолаға әйләнгән. Һаулыҡтары ҡаҡшаған балалар һауығып, дауахананан тиҙерәк сығып, Яңы йылды яҡшы билдәләр менән генә ҡаршыларға теләй.\nЯңы йыл байрамына айҙан ашыу ваҡыт ҡалып бара. Бай йөкмәткеле һәм ҡыҙыҡлы хат авторҙары баш ҡала шыршыһына махсус саҡырыласаҡ. Cағыу һәм яҡты шыршы байрамында 33 меңдән ашыу бала ҡатнашҡан да инде.


РӘСӘЙ ЙӘШТӘРЕ КӨНӨ МЕНӘН!\nСибай ҡалаһы һәм төбәгебеҙ халҡын матур байрам—Йәштәр көнө менән ҡотлайым!\nЙәшлек—кеше тормошоноң иң гүзәл мәле, өмөттәр, асыштар осоро, ҙур юлдың башы. Тап һеҙ, йәш яҡташтарыбыҙ, иртәгә ҡалабыҙҙың, төбәгебеҙҙең артабанғы үҫеше өсөн яуаплылыҡты үҙ иңегеҙгә аласаҡһығыҙ. Беҙ бөгөн үк һеҙҙең уҡыуҙағы уңыштарығыҙ, ижади эшмәкәрлегегеҙ һәм спорттағы ҡаҙаныштарығыҙ менән ғорурланабыҙ. Йәш белгестәр үҙҙәрен производствола, һаулыҡ һаҡлау, мәғариф һәм башҡа тармаҡтарҙа лайыҡлы таныта.\nҺис шикһеҙ, илебеҙҙең уңыштары һәм ҡаҙаныштары йәштәрҙең ижтимағи-сәйәси тормошта ҡатнашыуына һәм әүҙемлегенә лә тығыҙ бәйле. Сибай ҡалаһы йәштәренең талантлы, маҡсатҡа ынтылыусан, дәртле, яуаплы булыуы, дөрөҫ ҡарарҙар ҡабул итә белеүе һоҡландыра. Был сифаттар бөгөн, Рәсәйгә ҡаршы һәр төрлө өндәмәләр яһалған, уны Көнсығыштың ҡушымтаһы ролендә күрергә теләүселәр күбәйгән заманда, айырыуса мөһим.\nБеҙ һеҙгә ышанабыҙ, беҙ һеҙгә өмөт бағлайбыҙ!\nБайрам айҡанлы барығыҙға ла бәхет, уңыштар һәм күтәренке кәйеф теләйем! Яҡты хыялдарығыҙ, иң ҡыйыу пландарығыҙ тормошҡа ашһын!


"Атайымдың яҙмышы асыҡланды" » "Урал" гәзите\nБѳйѳк Ватан һуғышы һалған яралар, 71 йыл үтһә лә, уңалмай, әленән-әле яңы факттар һәм тарихи биттәр менән тулылана бара. Һуғыш бер генә ғаиләне лә урап үтмәй. Етем ҡалған балалар аталары тураһында әле лә мәғлүмәт йыйыуҙарын дауам итә. Ҡоҙғон-Әхмәр ауылында ла бар етем ҡалған балалар. Уларҙың береһе - Барый Нѳғәмән улы СӘЙЕТОВ.\nНѳғәмән Сәйет улы Сәйетов 1910 йылда Ҡоҙғон-Әхмәр ауылында тыуған. Атаһы Сәйет 1914 йылда Герман һуғышынан әйләнеп ҡайтмай, хәбәрһеҙ юғала. Шуға ла Нѳғәмән әсәһе Аҙнабикә менән икеһе генә кѳн күрә. Нѳғәмән бала саҡтан бик сос һәм оҫта һунарсы булып буй етә. Ул заманда ҡапҡалы ѳйҙәр бик һирәк булған, ә Нѳғәмәндәрҙең кәртәһенең ишеге индек менән ябылған. Егет кәртә аша һикереп сығып йѳрѳр булған. 1933 йылда “Яҡтылыҡ” кооперативына (колхоз) ағза булып инә. Йәйен колхоз эшендә булһа, ҡышын һунар менән шѳғѳлләнгән. Уның атаҡлы һунарсы тигән даны тиҙ тарала һәм Һунарсылар союзы ағзаһы итеп алалар. Һунарсылар союзы рәйесе Сопуновтың Нѳғәмән Сәйет улына инселәп биргән фото әле лә ғаилә архивында һаҡлана.\nНѳғәмән Сәйет улы Бәлхиә Хѳсәйен ҡыҙы менән ғаилә ҡора. 1932 йылда оло ҡыҙы Ҡафия тыуа. 1935 йылда тыуған улдары Ғәлимйәндең ғүмере ҡыҫҡа була, 1940 йылда үлеп ҡала. 1937 йылда Сәлимйән тыуа, ул әле иҫән. 1939 йылда Зәкиә ҡыҙы донъяға килә.\n1940 йылда Нѳғәмән Сәйет улы ауылдаштары Сәлим һәм Әнәс Һаруновтар менән Әлкәлә Фин һуғышына әҙерлек курсында булалар. Фин һуғышы туҡталғас, кире ҡайтаралар.\n1941 йылдың 22 авгусында Ҡумырыҡ яланында колхозға бесән әҙерләп йѳрѳгәндә Нѳғәмән Сәйетовҡа саҡырыу ҡағыҙы биреп китәләр. Ә инде 23 августа иртә менән Белорет хәрби ко- миссариатынан бер тѳркѳм ир- егетте “узкоколейка” поезы менән һуғышҡа алып китәләр. Поезд ҡуҙғалғанда һауа ярып тауыш бирә. Ул тауышты Бәлхиә Хѳсәйен ҡыҙы ғүмер буйы яратмай, ишеткән һайын: “Шиш, ҡороғор! Алып китеп, балаларҙы атайһыҙ итеп, үлтерҙең”, - тип әйткәнен Барый Нѳғәмән улы әле лә хәтерләй.\nБелеме булмағас, әллә ни хат та яҙмағандыр, тип уйлай балалары. Әсәләре лә ул хаҡта һѳйләмәҫ булған. Тик 1942 йылдың ғинуарында бер хаты килә. “Горький ҡалаһында госпиталдә ятам, Архангел районы Тирәкле ауылы егеттәре менән. Бер- ике кѳндән фронтҡа китәбеҙ”, - тип яҙған һәм фотоһын һалған. Был һуңғы һүҙе, һуңғы фотоһы була...\nАтаһы һуғышҡа киткән саҡта әсә ҡарынында булған улы Барый 1942 йылдың 12 февралендә тыуа. Әсәләренә дүрт баланы ҡарауы еңелдән булмай: ул кѳнѳ буйы колхозда эшләй, ѳрлѳгѳнә таяу те- рәтелгән бәләкәй генә ѳйҙә торалар.\nЕңеүҙән һуң ғына, Нѳғәмән Сәйет улы 1942 йылда хәбәрһеҙ юғалды, тип ҡара ҡағыҙ килә.\n- Исмаһам, сабый күҙе менән дә күрмәнем, “атай” тигән һүҙ- ҙе ғүмеремдә әйтә алманым. Шулай ҙа уның фотоһына ҡарап, мәргән һунарсы, спортсы булыуы тураһында ололар һүҙенән генә ишетеп, яҡшы кеше булғандыр, тип күҙ алдына килтерә торғайным. Тотҡонға эләккәндер, йә хыянат иткәндер, дезертир булғандыр, тип бер ҙә уйламаным. Ниһайәт, Бѳйѳк Еңеүҙең 70 йыллығына атайыбыҙҙың яҙмышы асыҡланды: ҡыҙылармеец Нѳғәмән Сәйет улы Сәйетов 1942 йылдың 29 апрелендә һәләк булып, Смоленск ѳлкәһе, Велижский районында ерләнгән, - ти Барый Нѳғәмән улы.\nЯңыраҡ - 2 майҙа Барый Нѳғәмән улы балалары менән атаһының ҡәберен күрергә юлға сыға. 18 сәғәт туҡтамайынса барып, 3 майҙа урында булалар.\nНѳғәмән Сәйет улы Сәйетов ерләнгән зыярат Смоленск ѳлкәһе Велижский ҡалаһының Тѳньяҡ Двина йылғаһының бейек ярында - Лидово тауында урынлашҡан. Ҡәбер ташында Нѳғәмән Сәйет улының исеме яҙылғанын күреп инанғас, атаһының ҡәберенә тыуған еренең тупрағын һала Барый ағай.\n“Атайымдың ҡәберен күреп, ғүмер буйы үҙемде уйға һалған һорауға яуап табып, тынысланып ҡайттым. Беҙ барғанда бер ҡатын зыяратты таҙартып йѳрѳй ине. “Һеҙ бында эшләйһегеҙме?” - тип һораныҡ. “Юҡ, мин хакимиәттә эшләйем. Был зыяратты таҙартыу - үҙе ғорурлыҡ”, - тип яуап бирҙе ул.\nБѳйѳк Ватан һуғышы яугирҙәре- нең исемен мәңгеләштереүгә ҙур ѳлѳш индергән мәктәп директоры менән дә осраштыҡ. Ул был яр ѳсѳн ҡаты алыш барғанын һәм үҙ ғүмерен аямайынса һуғышҡан меңәрләгән яугирҙең ошонда ятып ҡалыуы, әммә ярҙы дошман ҡулына бирмәүе тураһында һѳйләне. Атайым 264-се уҡсылар дивизияһы һалдаты булған. Әлеге ваҡытта 3 мең һалдаттың исеме асыҡланған. Атайымды 2007 йылда тапҡандар”, - тине Барый ағай.\nБарый Нѳғәмән улы үҙе оло йәштә. Бѳгөн иһә атаһының яҙмышына ҡағылышлы ғүмер буйы оҙатып килгән икеләнеүҙәргә һуңғы нѳктә ҡуйылыуы күңеленә тыныслыҡ бирҙе. Атаһы Тыуған иле ѳсѳн яуҙа батырҙарса һәләк булған!


Өфөләге балалар баҡсаларында һәм йәйге лагерҙарҙа балаларға контрафакт аҡ май ашатҡандар\nРәсәй Ҡулланыусылар хоҡуғын күҙәтеү хеҙмәтенең Башҡортостан идаралығы август һәм сентябрҙә мәктәпкәсә учреждениеларға һәм лагерҙарға уҙғарған рейд һөҙөмтәһендә ун ике төр аҡ майҙың фальсификацияһы асыҡланған.\nТауар оҙатыусыларҙың тейешле документы булмаған. Май ҡаптарҙа һәм уны алып килеүселәрҙең документтарында төрлөсә исем менән теркәлгән, йә майҙы етештереүсе завод күрһәтелмәгән. Ике төр май партияһында күптән эшмәкәрлеге туҡтатылған заводтарҙың исеме яҙылған. Ул Татарстандағы «Вамин» асыҡ акционерҙар йәмғиәте, Һамарҙағы яуаплылығы сикләнгән «ВостокПромТорг» - был предприятиеларҙың күптән ябылыуы билдәле. Шулай уҡ майҙарҙы лаборатор тикшереү уларҙың составы ГОСТ талаптарына яуап бирмәүе, үҫемлек майы ҡушылыуын асыҡлаған. 67 килограмм ялған продукция юҡ ителгән. Әле контрафакт май буйынса тикшереү дауам итә.\nРима Әхмәтшина, Рәсәй ҡулланыусылар хоҡуғын күҙәтеү хеҙмәтенең Башҡортостан идаралығы бүлек етәксеһе: «Майҙы килтереүселәр һәм уны ҡабул итеүселәрҙең намыҫһыҙлығы һөҙөмтәһендә Өфөләге мәғариф учреждениелары яһалма аҡ май менән тәьмин ителгән. Тауарҙы оҙатып килеүсе документтарҙы ныҡлап тикшереп тормағандар. Әле ғәйеплеләрҙе административ яуаплылыҡҡа тарттырыу буйынса эш алып барыла. Өфө Һәм Һамар эске эштәр министрлыҡтарына материалдар ебәрелде».


Мәжит Ғафури исемендәге Башҡорт дәүләт академия драма театрына 95 йыл\nОшо уңайҙан бөгөн мәҙәни усаҡта тантаналы сара үтте.\nКисәлә театр хеҙмәткәрҙәренә дәүләт наградалары, Маҡтау ҡағыҙы һәм Рәхмәт хаттары тапшырылды. Һәр тәбрикләү һүҙе йыр-моң менән үрелеп барҙы. Юбилей уңайынан ижади коллектив республиканың төрлө мәҙәни усаҡтары менән берлектә үҙенсәлекле театрлаштырылған тамаша сәхнәләштерҙе. Стәрлетамаҡта ойошторолған театр 1919 йылдың декабрендә Өфөлә бәләкәй күсмә театр төркөмө булараҡ эш башлай. Бер быуатҡа торошло тарихи осоронда театр башҡорт халҡының милли ғөрөф-ғәҙәттәрен һаҡлап ҡалыуҙа мөһим роль уйнай.\nҺәр ижад миҙгеле һайын яратҡан тамашасыһын яңынан-яңы әҫәре менән ҡыуандыра килә. Әйткәндәй, быйыл башҡорт театры икенсегә республика президенты грантын алыуға өлгәште. Ошо уңайҙан мәҙәни усаҡ бик күп ниәттерен тормошҡа ашырҙы. «Башҡорт дәүләт академия драма театры - спектаклдәрҙә һәм төрлө йөҙҙәрҙә» тип исемләнгән өс томлы китап баҫтырҙы, Рәсәй ҡалалары буйлап гастролдәргә сыға, Ҡаҙағстандың Аҡтау ҡалаһында үткән Урта Азия театрҙары фестивалендә ҡатнаша. Шулай уҡ Мәжит Ғафуриҙың «Ҡара йөҙҙәр» спектаклен сәхнәләштереп, яңы һәм заманса яҡтыртыу, тауыш аппаратуралары һатып алыуға, зауыҡлы сәхнә кейемдәрен тегеүгә ирешә.


Хыялдар тормошҡа ашһын! | Йәншишмә\nЯңы ғына мәктәп тамамлап, оло тормош юлына аяҡ баҫҡан йәштәр алдында сираттағы һынау: уҡырға ҡайҙа барырға? Шуныһы ҡыҙыҡ: элек юғары уҡыу йорттарына тик яҡшы уҡығандар ғына документтарын бирә торғайны, тиһәк, һуңғы йылдарҙа Берҙәм дәүләт имтиханын уртаса тапшырғандарҙы ла, мәҫәлән, урыҫ теленән 36 балға, алалар. Ә БДИ һөҙөмтәләрен 5 баллы баһалау яғынан ҡарағанда, был «өслө» тигән һүҙ. Бер ҡараһаң, сәйерерәк тойола. Тимәк, атай-әсәйеңдең аҡсаһы етерлек икән, юғары уҡыу йортоноң түләүле бүлегенә насар ғына уҡыһаң да инергә мөмкин.\nӘйткәндәй, быйыл күпселек юғары уҡыу йорттарында коммерция бүлектәренә инеүселәр һаны кәмер, тип көтөлә. Ил буйынса иң аҙ норматив былай ҙа йылына – 64 мең, өҫтәүенә, быйылдан башлап Рәсәй Федерацияһының Фән һәм мәғариф министрлығы төбәк коэффициенты тигән төшөнсә индергән. Шулай итеп, 2017/2018 уҡыу йылында көндөҙгө бүлектә бакалавриатта белем алыу 81 мең тирәһе буласаҡ. Сағыштырыу өсөн: Мәскәүҙә – 130 мең. Эйе, кеҫә яғы һайыраҡ ата-әсәләр балаларын уҡыта алмаҫ инде. Түләүһеҙ бүлеккә саҡ ҡына балы етмәгән абитуриенттар йәл.\nШулай ҙа быйыл ҡаҙна урындарына инеү мөмкинлеге ҙурыраҡ, тип иҫәпләнә. Быны демография менән бәйләйҙәр: йәғни былтыр сығарылыш синыфы уҡыусыларының һаны 19 мең булһа, быйыл – 17 мең 500 генә. Ә түләүһеҙ урындар һаны үҙгәрешһеҙ ҡала. Юғары уҡыу йорттарының урындарҙы бер белгеслектәрҙә кәметеп, икенселәрендә, киреһенсә, арттырыуы мөмкин, әлбиттә. Рәсәй Фән һәм мәғариф министры Ольга Васильева әйтеүенсә, әле илгә инженер-техниктар, тәбиғи-фәнни йүнәлеш буйынса белгестәр, педагогтар, медицина хеҙмәткәрҙәре ныҡ кәрәк.\nБерҙәм дәүләт имтихандарын юғары балдарға тапшырған абитуриенттар, ғәҙәттә, Мәскәү, Санкт-Петербург йәки сит ил вуздарын һайлай. Үҙебеҙҙең республика уҡыу йорттарының да абруйы ҙур ҙа бит: күпме сит ил студенттары Өфөгә килеп белем ала?! Әммә Берҙәм дәүләт имтиханы иң-иңдәргә киң мөмкинлектәр асты, ҙурыраҡ ҡалаларға ашҡыналар. Шуға ла уларҙың уҡыуҙарын уңышлы тамамлап, Башҡортостаныбыҙға ҡайтып эшләүҙәрен көтөргә генә ҡала. Был хаҡта республика Башлығы Рөстәм Хәмитов та белдерҙе.\nХыялдарығыҙ тормошҡа ашһын, ҡәҙерле абитуриенттар!\n« Хәүефһеҙлек ҡайышын эләктерҙеңме?\nАпайым – терәгем! »


Ҡыш көнө, ти. Бер мәлде байҙың йәрминкәгә барырын белеп. Алдар ҙа Юлға сыҡты, ти. Алама кейемдәрен кейен, таң һарыһынан сьгкты ла, сатлама һыуыҡ булһа ла .тирҙәрен һыпырып ултырған кеше булды, ти. Хәҙер шәй ат менән бай килә. Алдарҙы күрҙе лә туҡтаны, ти, был.\n— Нишләп ултыраһың?\n— Тирләп кителеңде.\nШулай тине лә тағы тирен һыпырғандай итте, ти, Алдар. Бай йылы тун кейгән була.\n— Мин бик өшөнөм алайһа,— тине, ти.\n— Өшөрһөң шул. Бындай көндә кеше шулай кейенәме? Мә, минең кейемде кейеп, ошонда ултырып тор әле. Хәҙер йылынып, тирләп китерһең. Ә толобоң менән атыңды миңә биреп тор, мин бер минутта килеп етермен,— тине, ти.\nКейемдәрен алмаштырыштылар, ти, был икәү. Байҙың яҡшынан яҡшы тире тунын кейеп, санаһына ултырҙы ла сабып сыҡты ла китте, ти, Алдар. Алдар йәрминкәгә бара. Атты алыштыра. Өҫтәү ала. Хәҙер аҡса ла бар. Тун да бар, ат та бар — кәләш кенә юҡ. Етмеш саҡрым ер китә лә килеп төшә был бер йортҡа. Шунан үҙенә ҡыҙ һората.\n— Кем улы булаһың һуң? — тип һорайҙар икән бынан.\n— Минең атай-әсәйҙе һеҙ белмәҫһегеҙ. Мин Яланғасбайҙың улы,— тип яуап бирә Алдар.\n— Үҙеңдең исемең кем була?\nШулай танышып, хәҙер ҡыҙҙы алмаға килешә. Ала ла ҡыҙ йортонда тора башлай. Йәйгә сыҡҡас, иленә ҡайтырға сыға.\nҠайтып барғанда, теге байҙың туғай тулып йөрөгән һыйыр, ҡуй көтөүҙәрен осраттылар, ти. Хайран ҡалып килгән ҡайны-ҡәйнәһенә:\n— Бына ошо мал вис минеке инде,— тине, ти, Алдар, һарыҡ-ҡуйҙарҙы өйөрөп алып ҡайтты ла, һуйып, туй яһаны, ти. Теге мәлдә Алдар һүҙенә ышанып, саҡ-саҡ туңмай ҡалған бай, быны ишеткәс, асыуынан шартланы ла үлде, ти.


Сирҙе ваҡытында асыҡлау мотлаҡ\n22 Март 2021, 11:19\nХалыҡты диспансерлаштырыу сараһы инфекциялы булмаған хроник сирҙәрҙе асыҡлау, инвалидлыҡ, иртә үлем осраҡтарын кәметеү, ғүмер оҙонлоғон оҙайтыу йәһәтенән үткәрелә.\nРеспублика Һаулыҡ һаҡлау министрлығының амбулатор медицина ярҙамы күрһәтеүҙе ойоштороу бүлеге начальнигы Альбина Танһыҡҡужина әйтеүенсә, быйыл республикала 939058 кешене тикшерергә ниәтләйҙәр.\n– Сараны үткәреүҙә республикалағы 83 медицина ойошмаһы ҡатнаша. Ағымдағы йылдың тәүге ике айында 105263 кеше диспансерлаштырыуҙың тәүге этабын үткән.\nУның һөҙөмтәһендә 4828 кеше тәүге тапҡыр асыҡланған сирҙәр буйынса күҙәтеүгә алынған, 1920 кеше өҫтәмә тикшереүҙәргә ебәрелгән, 2624 кеше шифахана-курорт дауалауына йүнәлтелгән. 69 пациент буйынса юғары технологиялы медицина ярҙамы күрһәтеү мәсьәләһе хәл ителә, – ти ведомство белгесе.\nДиспансерлаштырыу һөҙөмтәһе буйынса айырым сирҙәр менән тәүге тапҡыр сирләүҙең 5513 осрағы асыҡланған. Тәүге урында – ҡан әйләнеше системаһы сирҙәре: 2141 осраҡ. Икенсе урында – аш һеңдереү ағзалары сирҙәре: 666 осраҡ. Өсөнсөлә – тын юлдары (490 осраҡ ) ауырыуҙары.\nСоциаль йәһәттән айырым иғтибар талап иткән сирҙәр ҙә бар: 21 яман шеш, 162 шәкәр диабеты осрағы теркәлгән. 1281 кеше юғары ҡан баҫымынан яфалана, 262 кешелә йөрәктең ишемия сире бар.\nАльбина Танһыҡҡужина диспансерлаштырыу үтеү йәһәтенән 2019 йылдың 1 ғинуарынан хеҙмәт ҡануниәтенә индерелгән үҙенсәлекте лә билдәләп уҙҙы: дауаханала тикшереү үткән көндә хеҙмәткәргә түләүле ял көнө бирелергә тейеш.\nЯңы нормалар буйынса, диспансерлаштырыу үткән хеҙмәткәргә өс йылға бер түләүле көн бирелә, уның уртаса эш хаҡы, эш урыны һаҡлана.\nБының өсөн хеҙмәткәр ғариза яҙырға һәм диспансерлаштырыу көнөн эш биреүсе менән килешеп билдәләргә тейеш.


Хәбәрҙәр: Фәләстин яғы: Израилдең ҡарары һөйләшеүҙәргә аяҡ сала.\nФәләстин яғы: Израилдең ҡарары һөйләшеүҙәргә аяҡ сала.\nИзраилдең яңы ауылдар төҙөргә ҡарар итеүе тыныслыҡ хаҡындағы яңы һөйләшеүҙәргә аяҡ сала. Израилдең төҙөлөш һәм торлаҡ сәйәсәте министры Ури Ариэль Көнсығыш Иерусалимда һәм Иордандың Көнбайыш ярында 1200 торлаҡ төҙөргә санкция биреүен ишеткәс, Фәләстин яғы шундай һығымтаға килде.\nАриэль, “Йәһүд йорто”фирҡәһе башлығы, сираттағы Израиль-Фәләстин һөйләшеүҙәренә 3 көн ҡалғас, төҙөлөшкә ‘йәшел ут’’бирергә ҡарар итте.\n“Бындай ҡарар ҡабул итеүсе кешеләр башланған һөйләшеүҙәр процесын аяҡ аҫтына һалып тапарға һәм беҙҙе унан китергә мәжбүр итергә теләй ”-тип белдерҙе Фәләстин яғынан һөйләшеүҙәр алып барыусы Сәиб Эрекат.\nҮҙ сиратында Израиль премьер-министры вәкиле Марк Регев былай тип аңлатты:\n“Төҙөлөш барасаҡ ерҙәр һуңғы 15 йыл эсендәге юл карталарында Израиль ерҙәре булып ҡала килде. Тыныслыҡ процесының алға китешенә йорттар төҙөү ни өсөн ҡамасаулайҙыр инде ул.”\nЯҡын Көнсығышта тыныслыҡ булдырыу тураһында һөйләшеүҙәр июль аҙағында Вашингтонда АҠШ-тың дәүләт сәркәтибе Джон Керри ҡанаты аҫтында башланды. 2010 йылдағы һөйләшеүҙәр Израилдең ауылдар төҙөү эшмәкәрлеген дауам итеүе арҡаһында туҡталып ҡалғайны.\nЙәһүд ауылдары төҙөү хаҡындағы яңылыҡ Израиль тарафынан 26 фәләстин тотҡонон азат итеү тураһыдағы көтөп алынған хәбәрҙән алдараҡ килеп етте.


Материалы за Ғинуар 2016 года » Яйыҡ гәзите | Газета Яик\nЯйыҡ гәзите » Материалы за Ғинуар 2016 года\nҺаҡ булығыҙ! Киҙеү янай!29.01.2016\nХәүефле сир ҡала-районыбыҙҙы ла ситләтеп үтмәне. Күптән түгел, 22 йәшлек егеттең сусҡа сире йоҡтороп дауаханаға эләгеүе билдәле булды. Ауырыу кинәт температураһы күтәрелеп, хәле насарайғас бер кµндән һуң табиптарға мµрәжәғәт итә. Анализдар уның ҡурҡыныс вирус йоҡторғанын дәлилләй. Әлеге ваҡытта егет табиптар күҙәтеүе аҫтында дауаланыу үтә. Ошо кµндәрҙә 18 аҙналыҡ ауыры булған ҡатындың сир йоҡтороуы асыҡлана. Уны шундуҡ госпитализациялайҙар. Ҡатындың үҙенә лә, ҡарынында ятҡан балаға ла хәүеф янамай. Әлеге ваҡытта ул инфекция бүлегендә дауалана.


Гана — Башҡорт Википедияһы\n7°41′00″ с. ш. 0°59′00″ з. д.HGЯO\nингл. Republic of Ghana\nДевиз: «Freedom and Justice (ингл. азатлыҡ һәм Ғәҙеллек)»\nҮҙаллылыҡ датаһы 6 март 1957 ( Бөйөк Британиянан)\nБаш ҡала Аккра\nЭре ҡалалар Аккра, Тамале, Кумаси, Болгатанга.\n• % һыу өҫтө 77\n24 233 431 чел. (48 ehsy)\nИЧР Ҡалып:▲ 0.541 (135 урын)\nМОК коды GHA\nТелефон коды +233\nСәғәт бүлкәте UTC+0\nГана (ингл. Ghana) йәки Гана Республикаһы (ингл. Republic of Ghana) — көнбайыш Африкалағы дәүләт. Милләтәрҙең дуҫлыҡ берләшмәһенә керә.\nКөнбайыштан Кот-д’Ивуар, төньяҡтан Буркина-Фасо, көнсығыштан — Того менән сиктәш. Көньяҡтан Гвинея ҡултығы менән йыуыла.\nИл территорияһы — тигеҙлек, урыны менән ҡалҡыулыҡтар. Тигеҙлектең төньяғында урманлы плато урынлашҡан. Илдең көнсығышында Того таулығының илдә иң бейек түбәһе Афаджото (885 м) урынлашҡан. Төньяҡтараҡ, Нампонг һикәлтәһенән өҫтәрәк, урман һирәгәйә һәм ҡыуаҡлы әрәмәлек менән алышына. Артабан төньяҡҡараҡ, Гамбага һикәлтәһе буйлап туҡлыҡлы тупраҡлы асыҡ саванналар башлана.\nКумаси ҡалаһы климатограммаһы\nГана ямғырлы һәм ҡоро миҙгелдәр алышынып торған тропик бүлкәттә урынлашҡан. Йылдың ҙур өлөшөндә һауа торошо ҡоро тора. Климат экваториаль-муссон көньяҡ-көнбайышында экваториалгә күсеүсән. Тәбиғи күҙлектән баһалағанда, Гана көньяҡ һәм төньяҡҡа бүленә. Көньяғында климат дымлы, йырып үткеһеҙ мәңге йәшел тропик урманлы. Төньяғы саванна һәм ҡыуаҡлыҡлы ҡоро район.\nНоябрь-февраль айҙарында төньяҡтан ҡоро, туҙанлы «харматтан» еле иҫә, әммә диңгеҙ буйында ул һиҙелмәй. Ямғырҙар осоронда көньяҡ-көнбайыш өлөшө иң яуым-төшөмлө өлкә булып тора (йыллыҡ яуым-төшөм 2000 мм). Температура йыл әйләнәһенә юғары. Тик төньяғында ғына төндә түбәнәйә. Айлыҡ уртаса температура 28°С — 30°С тирәһе. Төньяҡта диңгеҙ буйы һәм урманлы райондарҙа 16°С-ҡа тиклем төшөүе мөмкин.\nИлдә үҫемлектәрҙең күпселеге юҡҡа сыҡҡан, тик көньяғында ғына, мамыҡ ағасы, ҡыҙыл ағас, цедрела үҫкән урмандар һаҡланып ҡалған. Илдең өстән ике өлөшөн тулыһынса үлән һәм һирәк осрай торған ағастар ҡаплаған саванна алып тора. Ерҙәрҙе үҙләштергәндә фауна ла зыян күргән, тик леопард, гиена, лемур, буйвол, фил, антилопа, маймыл кеүек һөтимәрҙәр һаҡланып ҡалған. Илдә һөйрәлеүселәр күп: күҙлекле йылан, питон, мөгөҙлө ҡара йылан һ.б.\nАлтын яр күрһәтелгән 1729 йылғы карта\nЕвропалылар килгәнсе хәҙерге Гана биләмәһендә XV быуат ҡәбиләләр берләшмәһе һәм урындағы дәүләт ойошмалары булған, шуларҙың иң ҙуры Ашанти федерацияһы.\n1482 йылда яр буйына портулалдар килеп төшә. Улар Эльмин ҡәлғәһен, һуңынан Аксим, Шама һәм башҡа ҡәлғәләр төҙөй. Португалдар илдән алтын һәм ҡолдар сығаралар (ул ваҡытта ил Алтын Яр тип атала).\nАлтын Яр байлығы башҡа Европа дәүләтәрен йәлеп итә — Нидерландтар, Швеция, Дания, Пруссия, Британияны. XVI быуатта сығарылған алтын донъяла табылған алтындың 10 % тәшкил итә.\nXIX быуат урталарына Бөйөк Британия Алтын ярҙан башҡа конкуренттарҙы ҡыуып сығара, 1844 йылда инглиз губернаторы фанти халҡының яр буйындағы хакимдәре менән, уларҙы британ протекторатына алыуы тураһында килешеү төҙөй.\nАшанти дәүләте британдарҙы материк эсенә үткәрмәү өсөн ҡаршылыҡ күрһәтә. 1896 йылда Ашати британ протектораты тип иғлан ителә, 1901 йылда Алтын Ярға ҡушыла.\n1940-сы йылдарҙа Алтын Яр халҡының азатлыҡ өсөн көрәше көсәйә. Кваме Нкрума етәкселегендәге көрәш бойондороҡһоҙлоҡ иғлан итеү менән тамамлана. 1957 йылдың 6 мартынан ил Гана тип атала.\nКваме Нкрума сәйәсәте социалистик илдәргә, беренсе сиратта СССР һәм Ҡытайға йүнәлтелгән була.\n1966 йылда Нкруманы офицерҙар төркөмө властан төшөрә. Бынан һуң илдә бер-береһен алыштырған хунта һәм граждандар хөкүмәте алыштыра.\nРәсәй (СССР) менән дипломатик мөнәсәбәттәр 1958 йылдың 14 ғинуарында урынлаштырыла.\nГана тураһында ирекле энциклопедияла мәҡәлә (инг.)\nҠалып:Страна в темах\nҠалып:Африка союзы Ҡалып:Халыҡтар дуҫлығы берләшмәһе Ҡалып:Франкофония\nhttps://ba.wikipedia.org/w/index.php?title=Гана&oldid=896153 ҡабул ителгән


Баш ҡала урамдары буйлап яңы 11 троллейбус йөрөйәсәк // Иҡтисад | новости башинформ.рф\nБаш ҡала урамдары буйлап яңы 11 троллейбус йөрөйәсәк\n12:15, 6 марта 2014 Иҡтисад\n«Өфө ҡалаһының электр транспорты идаралығы» муниципаль унитар предприятиеһы 6 мартта үҙ ҡарамағына БТЗ-52763 маркалы яңы 11 троллейбус аласаҡ. Улар бөтәһе лә – Башҡортостан троллейбус заводы производствоһынан.\n— Яңы троллейбустар ҡаланың көньяҡ өлөшөнә маршрутҡа йүнәләсәк, — тип хәбәр итте «Башинформ» агентлығына Өфөнөң муниципаль электр транспорты идаралығы баш инженеры Сәғит Камалов. — Салондар түбән иҙәнле, ул троллейбуста сәләмәтлек мөмкинлектәре сикләнгән пассажирҙарға йөрөргә мөмкинлек бирәсәк. Бер троллейбустың хаҡы – 9,09 миллион һум.\nМуниципаль электр транспорты идаралығы мәғлүмәттәренә ярашлы, әлеге ваҡытта Өфөлә 210 троллейбус һәм 150 трамвай йөрөй, уларҙың күбеһе алмаштырыуҙы талап итә. Троллейбус паркының туҙыуы 70 процент, трамвайҙың 90 процент тәшкил итә.


Баш ҡаланың Ленин майҙанындағы шыршыны Италия белгестәре яҡтыртасаҡ - Bash.News\nТок-шоу Красная кнопк...\nАлтын тирма. Телевикторина\nБаш ҡаланың Ленин майҙанындағы шыршыны Италия белгестәре яҡтыртасаҡ\nБаш ҡаланың Ленин майҙанындағы шыршыны Италия белгестәре яҡтыртасаҡ https://bash.news/news/111207_bash_alany_lenin_majanynday_shyrshyny_italiya_belgestre_yatyrtasa\n02 дек 2019, 22:10\nУлар Яңы йыл байрамының төп шыршыһын биҙәүгә тотондо ла инде. Бынан тыш, Европа оҫталары Өфөнөң тағы ла дүрт майҙанын яҡтыртасаҡ. Эш барышын БСТ каналының ижади төркөмө лә өйрәнде.\nПариж, Стамбул, Мәскәү һәм Ҡазан... Был ҡалалар Италияның билдәле ут архитекторы Валерио Фестиҙың иллюминация проекттары менән биҙәлгән. Уларға ҡарап миллионлаған кеше һоҡланған. Өфөнөң дүрт майҙанында һәм Стәрлетамаҡ ҡалаһында заманса биҙәлеш ҡулланыласаҡ.\nСандро Транкина, ут техникаһы компанияһы генераль директоры (Италия): “Беҙ тәҡдим иткән биҙәлеш формалары Италияның боронғо барокко стиленә тартым. Беҙҙең биҙәлештә ул яңы технология ярҙамында заманса төҫ аласаҡ һәм һуңғы быуын диодлы лампочкалар ҡулланыласаҡ”.\nДизайн-проектында шулай уҡ байрам шарҙары формаһында өс арҡа, «Карета» инсталляцияһы,боландар һәм ҡар бөртөктәре формаһында пластик конструркциялар диодлы лампочкалар менән яҡтыртыласаҡ. Күҙ яуын алырҙай сағыу төҫтәр һәм һырлы биҙәктәр Итальян белгестәре үҙ ҡорамалдарын яҡтыртылған заставаға тиңләй. Төбәктең биш нөктәһендә ҡуйыласаҡ ҡорамалдар ҡеүәте 750 киловатт тәшкил итә. Уларҙа150 мең лампочка ҡулланыласаҡ.\nМарсель Байдәүләтов, Өфө ҡала хакимиәтенең матбуғат хеҙмәте етәксеһе: “Был италия компанияһы донъя һәм ил буйлап киң билдәле. 2015 йылда Мәскәү, Санкт-Петербург ҡалаларын биҙәгәндәр. Үткән йыл Ҡазанда эштәр башҡарғандар. Был эштәрҙе дауамлы ҡулланырға мөмкин”.\nТөбәктә Яңы йыл байрамына 1634 урман һәм 148 яһалма шыршы ҡуйыласаҡ. Был хаҡта Радий Хәбировҡа һәр аҙна һайын үткәрелгән оператив кәңәшмә барышында хәбәр иттеләр. Беренсе тапҡыр туғыҙ ҡала үҙәгендәге төп майҙандарҙы пикселле ҡорамалдарҙан торған өҫтө диодлы уттар менән ябылған яһалма шыршылар ҙа биҙәйәсәк.\nБик иғтибарлы булырға, уларҙы һүтеү һәм һаҡлау дөрөҫ үтәлергә тейеш. Шыршыларҙы һәм ҡорамалдарҙы киләһе йылда ла ҡулланып ҡора алырлыҡ булһын. Улар бик ҡиммәтле.\nЯңы йыл байрамының төп тамашалары, ғәҙәттәгесә, ҡала советы һәм Конгресс-холл алдында ойошторола. Иң бейек 32 метрлы пикселдәрле шыршы Салауат Юлаев майҙанын биҙәйәсәк.\nБаш ҡаланың 4 Яңы йыл майҙансығы шыршыларында итальян ут архитекторы Валерио Фестиҙың иллюминация биҙәктәре ҡулланыласаҡ. Әлеге ваҡытта Ленин майҙанында яңы йыл иллюминациялары ҡорола. Уларҙы 8 декабрҙән тест форматында тоҡандырыу ҡарала.\nБашҡортостан Хөкүмәте Премьер-министрының беренсе урынбаҫары Андрей Назаров киңәйтелгән ултырыш үткәрҙе\n13:00, 06 дек\nРеспубликала “Алтын ҡулдар” проекты уңышлы тормошҡа ашырыла\n12:26, 06 дек\nЮл хәрәкәте хәүефһеҙлеге дәүләт инспекцияһы водитель таныҡлығы өсөн имтихандарҙың теоретик өлөшөн үҙгәртә\n12:21, 06 дек\n11:05, 06 дек\n“Берҙәм Рәсәй” фирҡәһенең Проект офисы” партияның һайлау алдынан халыҡ программаһы буйынса эшен тәьмин итәсәк\n11:00, 06 дек


1 ғинуарҙан һәм 1 июлдән торлаҡ-коммуналь хеҙмәттәргә хаҡ арта // Иҡтисад | новости башинформ.рф\n13:10, 15 ноября 2018 Иҡтисад\n1 ғинуарҙан һәм 1 июлдән торлаҡ-коммуналь хеҙмәттәргә хаҡ арта Фото: Олег Яровиков\nӨФӨ, 2018 йыл, 15 ноябрь. /«Башинформ» мәғлүмәт агентлығы, Эльмира Сабирова/.\nДмитрий Медведев 2019 йылда торлаҡ-коммуналь хеҙмәттәргә тарифтарҙы ике этапта индексациялауҙы раҫланы. Түләү тәүҙә 1 ғинуарҙан, һуңынан 1 июлдән арта. Бындай саралар торлаҡ-коммуналь хеҙмәттәргә хаҡты индексациялауҙы уртаса кимәлдән арттырмауға йүнәлтелгән.\nЭш шунда: 1 ғинуарҙа өҫтәлгән хаҡҡа һалым (НДС) 2% арта. Шул рәүешле ул 18-ҙән 20% тиклем күтәрелә. Торлаҡ-коммуналь хеҙмәттәргә тарифтарҙы ике этапта индексациялау өҫтәлгән хаҡҡа һалым ставкаһының артыуына ныҡ бәйле түгел, тип хәбәр итә Рәсәй Хөкүмәте. 1 ғинуарҙан коммуналь хеҙмәттәр өсөн түләү 1,7% кимәлендә индексациялана. Хәбәр ителеүенсә, был өҫтәлгән хаҡҡа һалымдың артыуын иҫәпкә алыуҙы тәьмин итә. 1 июлдән торлаҡ-коммуналь хеҙмәттәргә тарифтар 2019 йылдың ғинуарына ҡарата 2,4% кимәлендә арта.\nБыға тиклем коммуналь хеҙмәттәргә хаҡ йыл дауамында бер тапҡыр — 1 июлдән индексацияланды.\nТеги: торлаҡ-коммуналь хужалыҡ, тариф


Республика аграрийҙары мал аҙығын экспортҡа оҙата // Иҡтисад | новости башинформ.рф\nРеспублика аграрийҙары мал аҙығын экспортҡа оҙата\n10:55, 3 апреля 2012 Иҡтисад\nМарт айында республиканың ауыл хужалығы предприятиелары бер нисә партия мал аҙығын экспортҡа оҙатҡан. Ауыл хужалығы продукцияһын экспортлауға тейешле ветеринар сертификаттарын Ветеринар һәм фитосанитар күҙәтеү буйынса федераль хеҙмәттең республика буйынса идаралығы биргән.\nЯҙҙың беренсе айында артып ҡалған мал аҙығы, аныҡлап әйткәндә, 1272 тонна көнбағыш шроты Латвияға ебәрелгән, 2358 тонна фураж арышы, 2300 тонна ҡоро һығынты Сауд Ғәрәбстанына оҙатылған.\nХәтерегеҙгә төшөрәйек, былтыр республика аграрийҙары ҡышҡылыҡҡа йыл ярымлыҡ мал аҙығы запасы әҙерләгәйне.\nБер шартлы мал башына Башҡортостанда 33-шәр центнер мал аҙығы берәмеге запасҡа һалынған. 2010 йыл менән сағыштырғанда был яҡынса өс тапҡырға күберәк, тип хәбәр иттеләр Ауыл хужалығы министрлығының матбуғат хеҙмәтендә. Ҡышлау өсөн лайыҡлы мал аҙығы базаһы булдырылған. Ә Дүртөйлө, Илеш, Миәкә, Стәрлебаш, Стәрлетамаҡ, Саҡмағош һәм Яңауыл райондарында һәр һыйырға иҫәптә 36-нан 41 центнерға тиклем мал аҙығы берәмеге әҙерләүгә өлгәшкәндәр.\nҠыш башына ҡарай алдынғы ауыл хужалығы предприятиеларында мал аҙығы запасы республика буйынса уртаса күрһәткестән бер ярым-ике тапҡырға күберәк ине. Мәҫәлән, Мәләүез районының Ергән МТС-ында бер баш малға – 67 центнер, Миәкә районының «Маяҡ» ауыл хужалығы предприятиеһында – 66 центнер, Өфө районының «Алексеевка» һәм Стәрлетамаҡ районының «Рощинский» совхоздарында 53-шәр центнер мал аҙығы берәмеге тупланғайны.\nТеги: ауыл хужалығы, мал аҙығы, экспорт


Юлбарыҫҡа ҙур өмөт\nКөнсығыш календары буйынса 2010 йыл юлбарыҫ йылы. Уға ярашлы, фараздарҙың береһе йыл хужаһының төп һыҙаттары менән бәйле.\nҒорур, ирек һөйөүсән һәм аҡыллы йыртҡыс һәр ваҡыт уңышлы һунар итә. Күп осраҡта юлбарыҫты хайуандар батшаһы тип тә йөрөтәләр. Иҫ киткес һиҙгерлегенә ҡарамаҫтан йыртҡыс ҡыҙыл китапҡа индерелгән. Кеше эшмәкәрлеге һөҙөмтәһе. Уны зоопарк һәм Циркта ла йыш осратырға мөмкин. Ситлектәге ғорур хайуанға тамаша ҡылырға теләүселәр һаны быуаттар үтеү менән дә һис тә кәмемәй. Әле Өфөләге күсмә зоолунапаркта ике тиҫтәнән ашыу йылы яҡ йыртҡыстары ҡарала.\nУның хеҙмәткәрҙәре 2010 йыл ҙур табыш менән бергә уңыштар ҙа алып килер тип өмөт итә. Эштең сере ябай-юлбарыҫҡа бында айырыуса ҙур хөрмәт күрһәтелә. Өфөләге күсмә зоопаркта бесәйҙәр отрядына ҡараған 25 йыртҡыс иҫәпләнә. Арыҫлан, леопард, пантера, пума, һеләүһен һәм башҡалар. Уларҙың ҡәрҙәше юлбарыҫты ла осратырға мөмкин. Тап мөсәлдәгесә ҡыҙғылт ҡара төҫтә, ғорур ҡарашлы һәм аҡыллы. Ситлектә тороуына ҡарамаҫтан, күҙҙәрендә ирек һөйөүсәнлек сағыла. Күсмә зоопарк хужаһы Владимир Айвазян әйтеүенсә, йәнлектәр батшаһы тоҡомонан булғанғамы, тимер сылбыр һәм рәшәткәләр уның күңелен төшөрмәй. Киреһенсә, йыртҡыс уйнарға тырыша, холҡон да күрһәтә. Йылы яҡ йыртҡыстары Башҡортостанды үҙ иткән.\nЗоопарк хеҙмәткәрҙәре әйтеүенсә, республикала уларҙың тәрбиәләү еңелгә тура килә. Ни тиһәң дә был бесәйҙәрҙең төп ризығы - ит беҙҙә күпләп етештерелә. Шуғалармы ҡыштың сағыштырмаса һалҡын килеүенә ҡарамаҫтан, бесәйҙәр тоҡомо арта ғына. Яңыраҡ пантера көсөкләгән. Шаня ҡушаматлы юлбарыҫ та ете ай элек тап Өфөлә доньяға килгән.\nФилология фәндәре докторы, башҡорт халҡының ауыҙ-тел ижадын өйрәнеүсе ғалимә, сәсәниә Розалиә Солтангәрәева яңы йылға фаразлауҙарында быуаттар төпкөлөнә һуҙылған мөсәл күҙәтеүҙәренә таяна. Уның әйтеүенсә, халҡыбыҙ элек-электән юлбарыҫ йылына ҙур өмөт бағлаған. Астрологтарҙың күҙаллауҙары буйынса ла 2010-сы йыл үҙенсәлектәре юлбарыҫтың һыҙаттары менән тура килә. Ғорур аҡыллы, һиҙгер йыртҡыс ҡыйыу аҙымдар яһай һәм уға һәр ваҡыт уңыш йылмая.


Башҡортостанда Ҡурайсылар байрамында Ҡурайсылар аллеяһы асылды // Мәҙәниәт | новости башинформ.рф\n19 ғинуар, Шәмбе\n14:26, 21 мая 2018 Мәҙәниәт\nФото: Октябрьский ҡалаһы хакимиәте\nӨФӨ, 2018 йыл, 21 май. /«Башинформ» мәғлүмәт агентлығы, Ләйлә Аралбаева/.\nОктябрьскийҙа Ғата Сөләймәнов исемендәге XVIII республика Ҡурай байрамы уҙҙы.\nБайрамдың икенсе көнө яңы йоланан башланды. Конкурс еңеүселәре һәм финалсылар Октябрьскийҙағы Юрий Гагарин исемендәге паркта Ҡурайсылар аллеяһына нигеҙ һалды.\nҠурай моңдары аҫтында 18 йәш шыршы ултыртылды.\n«Һоҡланғыс ҡурай моңо ҡоштар һайрауы менән бергә ҡушылды һәм, боронғо халыҡ сәнғәтен данлап, паркка таралды. Ҡурай байрамы ысын брендҡа әүерелгән ҡалала «Ҡурайсылар аллеяһы»ның барлыҡҡа килеүе символик мәғәнәгә эйә. Шул рәүешле конкурсанттар оҙаҡ йылдарға үҙҙәре хаҡында иҫтәлек ҡалдырҙы», — тип хәбәр итә Октябрьскийҙың матбуғат хеҙмәте.\nТеги: Ҡурай байрамы


Нәшриәт етәкселеге мәсетлеләргә оло рәхмәтен белдерә\n2019 йылдың 6 һәм 7 февраль көндәрендә Мәсетле районы Оло Ыҡтамаҡ ауылы Мәҙәниәт һарайында Зәйнәб Биишева исемендәге Башҡортостан “Китап” нәшриәтенең сауҙа-йәрминкәһе үтте. Башҡортостандың һәм нәшриәттең ойошторолоуына 100 йыл тулыуға арналған күргәҙмә-йәрминкәгә халыҡ күпләп ағылды. Республикабыҙҙың төньяҡ-көнсығышында йәшәгән мәсетле халҡын балалар әҙәбиәте лә, уҡыу ҡулланмалары ла, Башҡортостаныбыҙҙың тарихына, мәҙәниәтенә, арҙаҡлы шәхестәренә, тәбиғәтенә арналған фәнни-популяр хеҙмәттәр ҙә, мәктәп һәм мосолман календарҙары ла ҡыҙыҡһындырҙы. Ҡөрьән китабының яңы баҫмаһын туғандарына, яҡындарына, таныштарына бүләккә һатып та алды улар.\nМәҙәниәт һарайында 6 февралдә эстрадабыҙ йондоҙо, Башҡортостандың халыҡ артисы Нәзифә Ҡадырова етәкселегендәге концерттың һәм 7 февраль көндө “Милли кейем – быуаттар мираҫы” исемле фәнни-ғәмәли конференцияның уҙыуы китап-күргәҙмәһе өсөн дә, сараға килеүселәр өсөн дә икеләтә шатлыҡлы булды. Бер юлы күңеленә оҡшаған, рухиәтенә яуап бирерлек китаптар һатып алып та, концерт ҡарап та, конференцияла сығыш яһап та өлгөрҙө мәсетлеләр.\nСауҙа-күргәҙмәһен ойошторорға ярҙам иткәндәре, асыҡ йөҙ, татлы һүҙ менән ҡаршы алғандары өсөн нәшриәт етәкселеге Мәсетеле районы хакимиәтенә оло рәхмәттәрен белдерә. Алдағы йылдарҙа ла бергә ҡулға-ҡул тотоношоп эшләрбеҙ тигән яҡты өмөттә ҡала!


Араларҙы яҡынайта... бүләктәр\n22 Октябрь 2018, 18:07\nБелеүегеҙсә, “Аманат”тың дуҫтары, редакция үткәргән күп уйын һәм конкурстарҙа ҡатнашып, бүләк отоу мөмкинлегенә эйә.\nЖурналыбыҙға 2018 йылдың икенсе яртыһына яҙылғандар араһында ойошторолған “Яҙыл да бүләк от!” уйыны еңеүселәренә инселәнгән бүләктәрҙе тапшырыуҙы дауам итәбеҙ.\nБөрйән районының Мәндәғол ауылында йәшәүсе, Иҫке Собханғол мәктәбенең 3-сө синыфында белем алыусы Динислам Вәхитовҡа (1-се һүрәттә) бүләген – “Аманат”тың фирма сәғәтен – өйөнә үк илтеп бирҙек. Бик егәрле малай икән ул – баҡсала картуф ҡаҙышып йөрөй ине. Ялға туҡтап, беҙҙең менән аралашҡанда: “Был журнал беҙҙең өйгә “Пионер” тип аталған сағынан уҡ килә, бер йыл да “Аманат”һыҙ ҡалғаныбыҙ юҡ. Элек апайым да һеҙҙең редакциянан бүләк отҡайны”, – тине.\nМәләүез районының Нөгөш ауылынан Рамаҙан Ғәббәсов (2-се һүрәттә) иһә бүләген Өфөгә килеп, редакциябыҙға инеп алды. Шундай алсаҡ икән үҙе, итәғәтле, етди һөйләште. Киләсәктә лә журналға яҙыласаҡмын, дуҫтарыма ла “Аманат”ты уҡырға кәңәш итәсәкмен, тине.\nБөрйән районының әлеге көндә журналыбыҙҙың иң әүҙем, иң күп дуҫтары йәшәгән данлы Яңы Усман ауылы мәктәбе лә (3-сө һүрәттә), “Бөтөн мәктәп менән – “Аманат”ҡа!” акцияһы сиктәрендә бөтөн уҡыусылары менән 2018 йылдың икенсе яртыһына “Аманат”ҡа дәррәү яҙылып, “Аманат”тың стена сәғәтенә лайыҡ булғайны. Белем усағына барып, бүләк менән бергә баҫмабыҙға дәррәү яҙылған һәр синыфҡа, шулай уҡ уларҙың етәкселәренә, китапхана һәм почта бүлексәһе хеҙмәткәрҙәренә Маҡтау билдәләре, Рәхмәт кәлимәләре тапшырҙыҡ.\nЯңы Усман мәктәбенең етәксеһенә, уҡытыусыларына һәм уҡыусыларына ҙууур рәхмәтебеҙҙе белдерәбеҙ! Башҡаларҙы иһә уларҙан өлгө алырға саҡырабыҙ.\n“Аманат”ҡа яҙылығыҙ, дуҫтар!\nБеҙҙең конкурстарҙа ҡатнашығыҙ! Бүләктәр отоғоҙ!


Еңеү көнөндә Башҡортостан юлдаш телевидениеһында «Алмағас төҫө. Хәсән Әхтәмовтың хыялы» фильмының премьераһы була\nӨФӨ, 2015 йыл, 8 май. /«Башинформ» мәғлүмәт агентлығы, Ғәлиә Нәбиева/. Бөйөк Еңеүҙең 70 йыллығы алдынан «Башҡортостан» ДТРК-һы «Тамыр» телеканалының ижади төркөмө Стәрлетамаҡ районының Аллағыуат ауылында тыуып үҫкән Советтар Союзы Геройы Хәсән Әхтәмовтың тормошона арналған «Алмағас төҫө» документаль проектын әҙерләне. Ул алма баҡсаһы үҫтерергә хыялланған, әммә теләге тормошҡа ашмай. Хәсән Әхтәмов фронтҡа китә һәм 19 йәшендә Румынияның Яссы ҡалаһы эргәһендә батырҙарса һәләк була. 1944 йылдың 13 сентябрендә, үҙе үлгәндән һуң, Советтар Союзы Геройы исеме бирелә. 9 майҙа Башҡортостан юлдаш телевидениеһында фильмдың премьераһы була.\nТелевидение хеҙмәткәрҙәре Дәүләт думаһы депутаты Сәлиә Мырҙабаеваның ярҙамы менән башҡорт һалдаты ерләнгән урынға командировкаға барҙы. Журналист Гөлфиә Раянова, режиссер Альмира Ахунова һәм журналистика ветераны, Бөйөк Ватан һуғышы хаҡында китап авторы Фәрит Вәхитов Хәсән Әхтәмов һәләк булған ерҙә булды. Биш көн эсендә улар Геройға һәм совет һалдаттарына бәйле урындарҙы төшөрҙө. Иң мөһиме, яҡташыбыҙҙың хыялын бойомға ашырҙы — Яссы ҡалаһында Әхтәмов исемендәге алма аллеяһын булдырҙы.\nГеройҙың тыуған төйәгендә — Салауат ҡалаһында фильмдың исем туйынан һуң «Юрматы ере» мемориаль комплексы биләмәһендә лә алмағастар ултыртылды. Шуны билдәләп үтергә кәрәк: бына 40 йылдан ашыу уның тыуған ауылы ер йөҙөндә юҡ.\nСәлиә Мырҙабаева билдәләүенсә, Еңеү көнөн байрам итеү алдынан «Берҙәм Рәсәй» партияһы яугирҙәрҙең һәм тыл эшсәндәренең иҫтәлеген мәңгеләштереү буйынса ҙур эш башҡарған. Шуға бәйле ул Гөлназ Ҡолһарина етәкләгән «Тамыр» студияһының ижади коллективын әүҙем тормош позицияһы һәм Башҡортостанда «Берҙәм Рәсәй»ҙең социаль проекттарын ғәмәлгә ашырыуҙа ҡатнашыуҙары өсөн почет грамотаһы менән бүләкләне.\nТеги:дәүләт думаһы депутатыеңеүҙең 70 йыллығы


Донъяла иң ҙур сәйәси берләшмә - 89 мил-лион ағзаны туплаған Ҡытай коммунистары партияһы XIX съездарын үткәрҙе. Беҙҙән айырмалы рәүештә бер ҙә... Тотош уҡырға\nХалыҡ-ара һөйләшеүҙәр уратып-уратып ҡына алып барыла торған. Шулай ҙа, ҡайһы саҡ күҙгә тура бәреп әйтеү ҙә кәрәктер. Һәр хәлдә лә Чечня башлығы... Тотош уҡырға\nЯпондар Курил утрауҙарына болашыуҙан туҡтамай. Дәғүәләрҙән ялҡыптыр инде, Рәсәй хөкүмәте ҡыҙыҡ итте үҙҙәрен. Японияға яҡын урынлашҡан ныҡ бәләкәй,... Тотош уҡырға


Тематик сәғәттәр илдә иң яҡшыһы | ГТРК «Башкортостан» — Новости Уфы и РБ\nБашҡортостан Башлығы Радий Хәбиров үткәргән тематик сәғәттәр илдә иң яҡшыһы тип танылды. Мәскәүҙә беренсе тапҡыр “Иң яҡшы төбәк практикалары” премияһы тапшырылды. Республика “Киләсәк төбәге” номинацияһында еңеп сыҡты. Башҡортостан менән бер рәттән был премияға Ленинград һәм Төмән өлкәләре лә дәғүә итә ине. Еңеүселәрҙе Социаль тикшеренеүҙәр институты ғалимдары асыҡланы. Улар аҙна һайын төбәктәрҙең власть органдары эшен баһалап барған. Бер йыл тирәһе элек башланған “Инвест сәғәт”, “Сәләмәтлек сәғәте”, “Транспорт сәғәте”, “Мәғариф сәғәте”, “Район етәкселәре сәғәте” кешеләрҙең тормош сифатын яҡшыртыуҙа иң һөҙөмтәле алым тип танылды. Премияны Рәсәй Президенты хакимиәте етәксеһе урынбаҫары Сергей Кириенко тапшырҙы.


«Киске Өфө» гәзитенең сайты - "КӨМӨШ АҠБУҘАТ" РУХИ ҠИММӘТТӘРГӘ НИГЕҘЛӘНДЕ - 2015 - Мәҡәләләр\nҒәҙәттә, бөтөн кинофестивалдәр ҙә бер маҡсатҡа хеҙмәт итә. Беренсенән, улар быға тиклем танылыу яулап өлгөрмәгән актерҙар, режиссерҙарға мөмкинлектәр аса. Икенсенән, фестиваль был сара үткән ҡалала йәшәүселәргә, кино һөйөүселәргә ҙур байрам алып килә. Үткән аҙнала ғына үҙенең еңеүселәрен билдәләгән "Көмөш Аҡбуҙат" II Халыҡ-ара милли һәм этник кино фестивале лә был йәһәттән үҙенең бурыстарын лайыҡлы үтәне. Шулай ҙа уның төп үҙенсәлеге - Рәсәй халыҡтарының мәҙәни мираҫын һаҡлау, был мәҙәни ҡиммәттәрҙе тамашасыларға күрһәтеү булғандыр. Етмәһә, ул быйыл халыҡ-ара Евразия гуманистик форумы сиктәрендә ойошторолдо.\nФестивалдең конкурс программаһында 10 илдән - Тажикстан, Әзербайжан, Ҡырғыҙстан, Мысыр, Эстония, Бангладеш, Әрмәнстан, Иран, Һиндостандан һәм Рәсәйҙең 11 төбәгенән 36 фильм ҡатнашты. "Милли этник кино бөгөнгө заманда бигерәк тә кәрәк. Сөнки Ер шарында төрлө милләттәр йәшәй һәм, исмаһам, күрше халыҡтарҙың тарихын белеү беҙҙе күп аңлашылмаусанлыҡтарҙан ҡотҡарыр ине. Халыҡтар бер-береһен ни тиклем яҡыныраҡ белә, дуҫлыҡ ептәре лә шул тиклем нығыраҡ буласаҡ. Республика етәкселегенә, ҡала хакимиәтенә был фестивалгә ярҙам иткәндәре өсөн рәхмәт", - тигәйне баһалама ағзаһы, театр һәм кино актеры, режиссер, драматург, продюсер Владимир Грамматиков. Быйылғы фестиваль бар халыҡтар өсөн дә ерҙәге тыныслыҡтан да ҙурыраҡ бәхет юҡ һәм булмаясаҡ икәнен хәтеребеҙгә тағы бер ҡат төшөрҙө. БР Хөкүмәте Премьер-министры урынбаҫары Салауат Сәғитов та үҙенең сығышында халыҡтарҙың уйҙары, күңелдәре төрлө булыуын, әммә бер үк ваҡытта беҙҙең ни тиклем оҡшаш икәнебеҙҙе аңлауҙың мөһимлеген һыҙыҡ өҫтөнә алды.\nЭтник фильм бер ҡасан да коммерция маҡсатын эҙәрлекләмәй. Әммә бөгөнгө заманда һәр дәүләт милли кино төшөрөүгә ярайһы ҙур иғтибар бүлергә тырыша, сөнки тап милли сәнғәт, мәҙәниәт, әҙәбиәт кенә халыҡтарҙы башҡаларҙан айырып тороу һәм уларҙы донъяға танытыу көсөнә эйә. Кинорежиссерҙарҙың үҙҙәрен дә был өлкә ҡыҙыҡһындыра. Документаль кино жанрында "Иң яҡшы герой" номинацияһында еңеү яулаған "Жизнь в тайге" фильмы режиссеры Ксения Артеева тап этник йүнәлеш халыҡтар араһында татыулыҡ һаҡларға ярҙам итәсәк, тигән фекерҙә. "Беҙ бер-беребеҙҙең мәҙәниәтен өйрәнергә тейеш. Ниндәйҙер сиктәр эсендә йәшәү, дөйөм наҙанлыҡ конфликттар сәбәбе булып тора", - ти ул. Ханты-Манси автономлы округынан килгән Ксения тайгала көн күргән 72 йәшлек ябай ханты ҡатын-ҡыҙы аша был халыҡтың йолалары тураһында һөйләй. Фильм Әмир Абдразаҡов исемендәге "Милли рух өсөн" призы менән дә бүләкләнде. Әйткәндәй, быйыл фестиваль тәртибен бер аҙ боҙоп, баһалама ағзалары документаль фильм жанрында иң яҡшы режиссер, иң яҡшы оператор эше номинацияларынан баш тартып, өс фильмға "Иң яҡшы герой" бүләген тапшырҙы. Улар - Андрей Русскихтың "Лади Мари" һәм яҡташыбыҙ Вилүрә Иҫәндәүләтованың "Тәүбә" документаль фильмдары.\n"Жизнь в тайге" картинаһы цивилизациянан йыраҡ йәшәүҙең кире, бәлки, ыңғай яҡтары менән таныштырһа, "Небесное кочевье" фильмында бейек тауҙарҙа боронғоса йылҡы аҫырап, ҡымыҙ эсеп йәшәгән ҡырғыҙ ҡартының был төбәккә лә заманса уңайлыҡтар килеренә өмөт биргән тимер юлы төҙөлә башлағас, ауырып, аяҡтан йығылыуы һүрәтләнә. Был образ бер мөһим һорау ҡуя тамашасы алдына: әгәр ҙә ул һинең үткәнеңде емерә икән, киләсәккә ҡарарға тырышыу дөрөҫмө? Ҡарт үҙенең ейәндәренең өйрәнгән ғәҙәти тормошон ҡала фатирҙарына алыштырасағына ышанғыһы ла килмәй. Фильмдың рәссамы Адис Сейталиев әйтеүенсә, бөгөнгө Ҡырғыҙстанда ошо киноны төшөрөү өсөн урын эҙләп, республиканы урап сығырға тура килә, сөнки кеше аяғы баҫмаған, кеше ҡулы теймәгән тәбиғәт юҡ хәҙер. Ошоларҙы ла белгәндән һуң, цивилизацияның тәбиғәтебеҙҙе генә түгел, асылыбыҙҙы ла үҙгәртеүен танырға мәжбүр булаһың. Бындағы һәр әрнеү һинең күңелеңә шул тиклем яҡын. "Небесное кочевье" фильмы "Тулы метрлы кино" жанрында иң яҡшы режиссер эше буйынса баһаланды.\nШуныһы ҡыҙыҡ, заман кинорежиссеры үҙенең темаһын йышыраҡ халыҡ ижады, тәү сиратта, легендалар аша эҙләргә тырыша. Ошо йүнәлештә ижад итеүсе башҡорт яҙыусыһы Шәүрә Шәкүрова ла ҡыҫҡа метрлы кинола "Иң яҡшы сценарий" авторы тип билдәләнде.\nФестиваль күрһәтеүенсә, бөгөн донъя буйынса этник кинолар күпләп төшөрөлә. Башҡортостанда ла һуңғы осорҙа был йәһәттән эштәр йәнләнә төштө. Мәҫәлән, беҙ быйыл фестивалгә бер жанрҙа булһа ла 6 эш тәҡдим итә алдыҡ. "Көмөш Аҡбуҙат" кинофестивале сиктәрендә беренсе тапҡыр "Дебютанттарҙың башҡорт питчингы" үтте. Унда Силәбенән Константин Пухов, Өфөнән Фәрзәнә Утарбаева менән Вадим Вәлиуллиндың проекттары еңеп сыҡты. Питчинг эшендә ҡатнашыусы сценарист, РФ Кинематографистар берлегенең Йәштәр үҙәге идараһы рәйесе урынбаҫары Олег Богатов, һеҙ кино революцияһы тупһаһында тораһығыҙ, тип тә күңелдәргә йылы өҫтәне. Ысынлап та, бөгөн төбәктәрҙә мәҙәни тормош гөрләй, сифатлы милли кинолар ҙа күберәк төшөрөлә. Рәсәй киноһы йылы алдынан мәскәүҙәрҙең быны таныуы бик әһәмиәтле.\nҠыҫҡа метрлы кино жанрында "Иң яҡшы оператор эше" - "Трико" фильмына (Алтай), "Иң яҡшы режиссер эше" номинацияһы "Кукла" фильмына (Рәсәй) тапшырылды. Тулы метрлы фильм жанрында "Иң яҡшы оператор эше" - "Теваник" (Әрмәнстан), "Иң яҡшы сценарий" "Мой велосипед" (Бангладеш) фильмдарына бирелде. Ғилван Әмиров исемендәге приз "Трагедия в бухте Роджерс", тамашасылар һөйөүен Ирандан "Элегия", Башҡортостан мәҙәниәт министры призы "Февраль" (Чечен Республикаһы) фильмына тапшырылды. Фестивалдең Гран-приһын йәш актер һәм режиссер Кирилл Плетневтың "Настя" фильмы алды. Фильм ысын булған ваҡиғаға нигеҙләнгән. Режиссер үҙе билдәләүенсә, әгәр ҙә кеше һайлау алдында торғанда баҙап ҡала икән, уның өсөн юлды яҙмыш үҙе һайлаясаҡ.\nЯҙылған: 21.12.15 | Ҡаралған: 896


Элиаш, Патрик[d], Соботка, Владимир[d] һәм Эрат, Мартин[d]\n2014 йылғы Ҡышҡы олимпия уйындары (ингл. 2014 Winter Olympics, XXII ҡышҡы олимпия уйындарының рәсми исеме) — 2014 йылдың 7—23 февраль көндәрендә Рәсәй ҡалаһы Сочиҙа үткән халыҡ-ара спорт сараһы. Олимпия уйындары — 2014-тең баш ҡалаһы 2007 йылдың 4 июлендә Гватемалала үткән Халыҡ-ара олимпия комитетының 119-сы сессияһында һайлана. Был — Рәсәй территорияһында уҙған икенсе Олимпия уйындары булды, уларҙың беренсеһе — 1980 йылдағы Мәскәүҙәге йәйге Олимпия уйындары, һәм тәүге тапҡыр — ҡышҡы уйындар. Олимпия уйындары тамамланыуға шул уҡ объекттарҙа ҡышҡы Паралимпия уйындары — 2014 үткәрелә.\nСочиҙағы уйындар иҫәп буйынса егерме икенсе (XXII) ҡышҡы (1980 йылғы Мәскәү Уйындары ла егерме икенсе булғаны ла, билдә кеүек, тап килә хатта). 2010 йылғы Ванкуверҙа үткән ҡышҡы Уйындар менән сағыштырғанда төрлө дисциплиналарҙа ярыштар һаны 12-гә артҡан, дөйөм алғанда миҙалдарҙың 98 комплекты уйналған.\nТөп мәҡәләләр: Спортивные сооружения зимних Олимпийских игр 2014, Олимпийский парк (Сочи), Красная Поляна\n↑ 44,0 44,1 44,2 Как зарубежные спортсмены увидели сочинскую Олимпиаду? Ҡалып:Webarchive\n↑ 49,0 49,1 Олимпийский парк в Сочи впечатлил американцев. Голос Америки Ҡалып:Webarchive\n↑ 54,0 54,1 54,2 54,3 Пресс-конференция «Инновации, использованные при строительстве олимпийских объектов» Ҡалып:Webarchive\n↑ 55,0 55,1 55,2 55,3 SOCHI 2014 FACTS & FIGURES. IOC Ҡалып:Webarchive\n↑ 86,0 86,1 Официальный сайт Всемирного фонда дикой природы, раздел «позиция по вопросам» Ҡалып:Webarchive\n↑ 88,0 88,1 Өҙөмтә хатаһы: <ref> билдәһе дөрөҫ түгел; Ведомости төшөрмәләре өсөн текст юҡ\n↑ 115,0 115,1 Архивированная копия. Тәүге сығанаҡтан архивланған 28 июль 2014. 28 июль 2014 тикшерелгән. Олимпийская боль Сергея Волковинского\nhttps://ba.bywiki.com/w/index.php?title=2014_йылғы_Ҡышҡы_Олимпия_уйындары&oldid=781388 ҡабул ителгән\nБыл бит һуңғы тапҡыр 05:01 13 февраль 2018 үҙгәртелгән.


Һәр белгескә — 1 миллион һум » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Социаль мәсьәлә » Һәр белгескә — 1 миллион һум\nҺәр белгескә — 1 миллион һум 23.11.2011 // Социаль мәсьәлә\nТотош Рәсәйҙә, шул иҫәптән Башҡортостанда ла, ауыл ерендә медицина кадрҙарының етешмәүе — күптәнге киҫкен мәсьәлә. Сер түгел, уҡып бөткәндән һуң йәш белгестәр ауылға эшкә барырға атлығып тормай, нисек тә ҡалаларҙа төпләнергә ынтыла.\nҺуңғы йылдарҙа район һәм ҡалаларҙа дауалау-иҫкәртеү учреждениеларын төҙөүгә иғтибар артыуы һәм уларҙың заманса ҡорамалдар менән йыһазландырылыуы ла аҡ халатлыларҙа ҡыҙыҡһыныу уята алмай. Кадрҙарға ҡытлыҡты түбәндәге миҫал да күҙ алдына баҫтырырға ярҙам итер, моғайын. Илдә табиптарҙың штат берәмеге 66 мең самаһы иҫәпләнһә лә, эшләгәндәренең һаны 41 меңләп кенә, улар араһында йәш белгестәр ни бары — 6,5 мең.\nРеспубликабыҙҙа 10 мең кешегә 38,5 табип тура килһә, ауылдарҙа был күрһәткес тағы ла түбәнерәк, йәғни 10 мең кешегә — 14 самаһы. Әле ауыл ерендәге һаулыҡ һаҡлау учреждениеларында юғары белемле 1280 белгес етешмәй. Йыл һайын уҡыу йорттарын тамамлаусыларҙың 300-ө райондарға ебәрелһә лә, улар социаль-көнкүреш мәсьәләләренең хәл ителмәүе, эш хаҡының түбән булыуы һәм артабан үҫеш өсөн мөмкинлектәрҙең сикләнеүе сәбәпле урындарҙа ерекмәй.\nЙәш белгестәрҙе ауыл дауаханаларында эшләргә нисек йәлеп итергә һуң? Рәсәй Хөкүмәте Рәйесе Владимир Путин Череповец ҡалаһындағы сығышында ошо мәсьәләне хәл итеүҙең бер юлы менән таныштырып, төбәктәргә эшкә барыусы медицина хеҙмәткәрҙәре өсөн өҫтәмә дәртләндереү сараһы ҡаралырға тейешлеген белдерҙе.\n— Ауылға эшкә барырға теләгән һәр белгескә 1-әр миллион һум бүлергә тәҡдим итәм. Ул был аҡсаны торлаҡ һәм башҡа көнкүреш проблемаһын хәл итеү өсөн файҙалана ала. Берҙән-бер шарт — кәм тигәндә лә биш йыл эшләү мотлаҡ. Бының өсөн яҡынса 11 миллиард һум кәрәк буласаҡ, әммә тәү сиратта үҙ медицина хеҙмәткәрҙәрен урынлаштырыу өсөн ниҙер эшләгән төбәктәргә ярҙам итәсәкбеҙ, — тине Премьер-министр.\nВладимир Владимирович бындай аҙымдың киләһе йылда уҡ ауыл ерендә табиптарға ҡытлыҡты икеләтә ҡыҫҡартырға мөмкинлек бирәсәгенә ышана.\nОшо маҡсатта “Ауыл табибы” программаһы проекты әҙер ҙә инде. Башҡортостандың уны тормошҡа ашырыусы төбәктәр иҫәбенә инеүе ихтимал. Йәш белгестәргә ярҙам күрһәтеү маҡсатында республиканың үҙ программаһы эшләнә. Төбәк етәкселәре һәр белгескә яңы эш урынына барғанда 100 мең һум аҡса бирмәксе. Ошо маҡсатта бюджетта 47 миллион һум аҡса ҡаралған. Йыл һайын ауыл еренә юғары уҡыу йорттарын тамамлаған 300-ҙән ашыу медицина белгесен ебәреү күҙ уңында тотола.\nКүптән түгел “Ауыл табибы” федераль программаһы проекты менән Башҡорт дәүләт медицина университетының сығарылыш курс студенттары ла танышты. Йәштәр һарайындағы сараны ошо юғары уҡыу йорто менән “Берҙәм Рәсәй” партияһының Төбәк сәйәси советы ағзалары ойошторҙо. Студенттар менән асыҡтан-асыҡ һөйләшеүҙә Төбәк сәйәси советы ағзаһы Рөстәм Игбаев, Һаулыҡ һаҡлау министрлығының төп белгес-эксперты Раян Миһранов һәм медицина университеты вәкилдәре ҡатнашты.\nОҙаҡламай диплом аласаҡ йәштәрҙә өҫтәмә дәртләндереү сараһы ҙур ҡыҙыҡһыныу тыуҙырҙы, һорауҙар ҙа күп булды.\nПрограмма 2012 йылдың башынан эшләй башлаясаҡ. Һөҙөмтәлә ауыл ерендәге дауалау-иҫкәртеү учреждениеларында эшләргә теләк белдергән табипҡа дәүләттән 1 миллион һум аҡса алыу мөмкинлеге тыуа. Әлегә уны биреү шарттары аныҡ билдәләнмәгән. Рөстәм Камил улы әйтеүенсә, ауылдарҙа һаулыҡ һаҡлауҙың сифатын яҡшыртыуға йүнәлтелгән программа йыл аҙағына тиклем эшләнеп бөтәсәк. Сығарылыш курс студенттарын “Ауыл докторы булырға яҙыл” акцияһында ҡатнашырға саҡырҙылар. Ҡыҙыҡһыныусылар скажи.ру сайтында теркәлеү өсөн тейешле форманы тултыра. Акция ноябрь аҙағына тиклем барасаҡ. Студенттар проектҡа ҡарата тәҡдимдәрен дә индерә ала.\nБуласаҡ табиптар Владимир Путиндың инициативаһы менән интернатура һәм ординатура үтеүселәр өсөн стипендияның быйыл 1 июндән ике тапҡырға индексацияланыуын да ишетеп ҡыуанды. Хәҙер ҡаҙна нигеҙендә белем алыусы интерндар өсөн стипендия — 6770 һум, ординатура үтеүселәр өсөн 7270 һум тәшкил итә.\nЙәш белгестәр дәүләттең өҫтәмә ярҙамына һис тә битараф түгел. Икеләнмәй ауыл ерҙәренә эшкә китергә ҡарар итеүселәр байтаҡ. Мәҫәлән, күптән түгел генә ғаилә ҡорған Зөлфиә менән Айтуған Йәғәфәровтар Бөрйәнгә йыйына. Икеһе лә уҡырға райондарынан маҡсатлы йүнәлтмә менән килгән. Шуға күрә йәштәрҙе тыуған яҡтарында көтәләр. 1-әр миллион һум аҡса ла бирелһә, иң элек торлаҡ мәсьәләһен хәл итеүгә тотонор инек, тип хыяллана улар.\nӘлфиә Аҡкөсөкова — Ишембай районынан, дауалау факультетын тамамларға йыйына. Ул да ғаиләле, программа буйынса аҡса бирелһә, мотлаҡ йәшәр урын хәстәрләр инек, ти.\nОшо уҡ факультеттан Юлиә Исламғолова менән Алина Аралбаеваның да теләге бер — дәүләт ярҙамын торлаҡ алыуға тотоноу.\nТимәк, медицина белгестәрен эш һәм йәшәү урыны табыу мәсьәләһе борсомаясаҡ, бары уларҙың ҡайһы төбәккә барыуҙы йәһәтерәк хәл итеүе кәрәк.


Атаһы һалған юлдан » Башҡортостан гәзите | Газета Башкортостан на башкирском языке\nБашҡортостан гәзите » Белем һәм тәрбиә » Атаһы һалған юлдан\nАтаһы һалған юлдан 05.10.2018 // Белем һәм тәрбиә\nИң мөһиме – баланың күңел йоҙағына асҡыс ярата белеү.\nМәктәп ишеген тәүге тапҡыр асып ингән көнөм нисек хәтергә уйылған, шуның шикелле беренсе мәртәбә дәрес үткәргәнем дә иҫтән сыҡмай. Бер ҡулымда – класс журналы, китап, дәрес барышы теркәлгән ҡалын дәфтәр һәм башҡа әсбаптар, икенсеһе менән ишек тотҡаһына үреләм. Ә эстә – ҙур ҡыҙыҡһыныу менән баҡҡан әллә күпме бала. Аяғөҫтө ҡаршы алдылар, иҫәнләшеүемә дәррәү яуап бирҙеләр. Китап-дәфтәрҙәр партаның бер яғына матур итеп һалынған, йөҙҙәрҙә – итәғәтлелек, күҙҙәрҙә – нур, ышаныс...\nБашҡортостандың мәғариф алдынғыһы, Асҡындың 1-се мәктәбе уҡытыусыһы Зәйнура САБИРОВА ла һүҙҙе тәртиптән башланы. Бәләкәйҙән әҙәп-әхлаҡ нигеҙҙәренә төшөнөп үҫкәндәргә тормошта еңел булыуын, күркәм холоҡ-фиғелдең уңышҡа илткән тәүшарт икәнен билдәләне. Үҙенең ҡаҙаныштарын ул тап шунда күрә. Нисек йәшәй бөгөнгө ауыл уҡытыусыһы? Ниндәй уй-теләктәр йөрөтә күңелендә? Һөнәренең асылын ниҙә күрә? Байрам уңайынан педагогка ошо һәм башҡа һорауҙар менән мөрәжәғәт иттек.\n– Кеше үҙенең мөмкинлектәрен тулыһынса файҙаланып бөтмәй тигән фекер йәшәй беҙҙә. Ә бына һеҙҙең миҫалда шуның тап киреһен күрәбеҙ: башҡорт теле һәм әҙәбиәте уҡытыусыһы бурысын атҡараһығыҙ, өҫтәүенә логопедҡа уҡығанһығыҙ...\n– Немец әҙибе Лион Фейхтвангерҙың “Талантлы кеше һәр йәһәттән дә талантлы” тигән һүҙҙәре бар. Һәләтлеләргә һоҡланам. Шул уҡ ваҡытта уңыштың күп өлөшө – хеҙмәттән, тиҙәр. Тимәк, бирелгән һәләтте туҡтауһыҙ үҫтереү зарур, кире осраҡта уның юғалыуы ла ихтимал.\nҮҙемә килгәндә, башҡорт теле һәм әҙәбиәтен бәләкәйҙән яраттым. Асҡындың 1-се мәктәбендә эшләүемә ике тиҫтә йылдан ашыу инде. Уҡытҡан фәнем – башҡорт теле һәм әҙәбиәте – миңә һулаған һауа, эскән һыу кеүек кәрәк, ҡәҙерле. Билдәле, йәш быуынды халҡыбыҙҙың рухи ҡиммәттәре нигеҙенә төшөндөргән педагог булараҡ, эшем кабинетта дәрес биреү менән генә сикләнергә тейеш түгел. Һөнәрем минең гелән халыҡ араһында булыуымды, осрашыуҙарға йыш йөрөүемде, йәмәғәт эштәрендә әүҙем ҡатнашыуымды, ғөмүмән, ҡайнап йәшәүемде талап итә.\nБалаларға ла шундай тәрбиә бирергә тырышам. Дәрес булһынмы, кластан тыш саралармы, һәр уҡыусымдың нимәгә һәләтле икәнен асыҡлауҙы тәүмаҡсат итеп алғанмын. Бөтөн балалар ҙа талантлы, ошоно тоя, күрә белергә генә кәрәк. Ә был тәү сиратта тел һәм әҙәбиәт уҡытыусыһының бурысы тип иҫәпләйем.\nБер мәл, ниңә өҫтәмә белем алмаҫҡа, тип уйлана башланым һәм логопед һөнәренә туҡталдым. Ниәтем тормошҡа ашты: Башҡортостан Мәғарифты үҫтереү институтында ғилем тупланым.\n– Һәр баланың һәләтен асырға тырышам, тинегеҙ. Бөгөнгө йәш быуын ниндәй үҙенсәлектәре менән айырылып тора?\n– Уларға ихтирамымдың сиге юҡ! Тәү сиратта фекерле булыуҙарына һөйөнәм. Шул уҡ ваҡытта артҡа сигенеү йәки башлағанын тамамламайынса икенсеһенә тотоноу кеүек сифаттар ят уларға. Беҙгә, уҡытыусыларға, ошо күркәм һыҙаттарҙы күрә белеү, үҫтереү мөһим. Фекер оҡшамаһа ла, уны ҡабул итеү зарур. “Дөрөҫ уйламайһың”, – тип ҡырҡа ҡаршы сығып, үҙеңдекен тылҡый башлайһың икән, бала йомоласаҡ. Уҡыусылар менән дуҫ бул, һәр береһен яҡын күр, тип өйрәтте миңә остаздарым.\nБала күңеле – аҡ ҡағыҙ. Ул барыһын да тоя, күңеленә һеңдерә. Кемеһендер айырып ҡарау – ғәҙелһеҙлек, уҡытыусының төп бурысынан тайпылыуы. Бала ниндәй генә булмаһын, уның ыңғай яҡтарын күреп, уңайы тура килгән һайын маҡтап алыу кәрәк. Йылы һүҙҙең ҡөҙрәте сикһеҙ.\n– Үҙегеҙҙең бала сағығыҙға әйләнеп ҡайтҡанда...\n– Районыбыҙҙың Солтанбәк ауылында тыуып үҫтем. Унда IX класты тамамлағас, артабан белем алыуҙы Ҡашҡа урта мәктәбендә дауам иттем. Тормошомдо Асҡындан тыш күҙ алдына ла килтерә алмайым. Үҙенсәлекле матурлығы, йылылығы менән күңелемде мәңгегә арбаған ул. Ә халҡының ихласлығы, тарих һынауҙарына һынмаған ихтыяр көсө... Ошо асылыбыҙ юғалмаһын ине, тип теләйем гел. Был, әлбиттә, тәү сиратта башҡорт теле һәм әҙәбиәте уҡытыусыларының хеҙмәтенә бәйле.\nБелеүегеҙсә, беҙҙең район Свердловск өлкәһе, Пермь крайы менән сиктәш. Төрлө тармаҡтар буйынса элек-электән бәйләнеш булдырылған. Киләсәктә йәштәребеҙ ошо хеҙмәттәшлекте тағы ла нығытыр, тыуған еребеҙҙең данын һаҡлар, ҡеүәтен арттырыр тигән ышаныстамын.\n– Белеүемсә, һеҙ ғаиләлә 11-се бала. Ишлелектең көсө ниҙә?\n– Ҙур ғаилә – оло бәхет. Ҡурсаулыһың, ҡәҙерлеһең, кәрәкһең... Терәлер, таяныр, ярҙам итергә әҙер яҡындарың барҙа бер ниндәй бурыс та ауыр түгел кеүек. Халыҡ та бит ишлелеге, берҙәмлеге менән көслө. Бер-береңдең ҡәҙерен белеү, һәр яҡлап үҫтерергә тырышыу, уңыштарға һөйөнөү ҡеүәтте арттыра ғына. Шуға ла ғаиләнең дә, дәүләттең дә ишлелеккә ынтылыуы мөһим. Был йәһәттән бөгөн республикабыҙҙа, илебеҙҙә маҡсатлы эш алып барылғанына һөйөнәм.\nТуғандарым араһында төрлө һөнәр эйәләре бар. Уҡытыусылыҡты мин генә һайланым. Ағай-апайҙарымдың күбеһе шәхси кәсебе менән мәшғүл, барыһы ла матур донъя көтә, күңеленә ятҡан эшен башҡара, тәрбиәле балалар үҫтерә. Ишлелектең, берҙәмлектең көсө ошо инде.\n– Барыһы ла, әлбиттә, атай-әсәйегеҙҙең тәрбиәһенән.\n– Һис һүҙһеҙ шулай. Атайым Мәғсәт Ғимран улы көслө математик булды, ғүмер буйы мәктәптә уҡытты. Педагогик юлды һайлауымда уның йоғонтоһо ҙур, ваҡытында дөрөҫ йүнәлеш биргән ҡәҙерлемә мәңге рәхмәтлемен. Әсәйем Зөбәржәт Маусуи ҡыҙы иһә совхозда ашнаҡсы булды. Маҡтаныу түгел, әммә тәмле бешереүем унан күскәндер, тим. Эйе, яҡындарым беҙҙе берҙәм, татыу йәшәргә генә түгел, һөнәргә лә өйрәтте. Бер эш тә көс еткеһеҙ түгел – күҙ ҡурҡа, ҡул эшләй тигән һүҙҙәре тормош ҡануныма әйләнгән. Балаларыма ла ошондай тәрбиә бирергә тырышам. Белем дә, һөнәр ҙә берҙәй мөһим – быуаттар һынауын үткән хәҡиҡәт был.\n– Зәйнура Мәғсәт ҡыҙы, һеҙҙе Халыҡ-ара уҡытыусылар көнө менән ҡотлайбыҙ. Сәскән изгелек орлоҡтарығыҙ яҡшы шытым бирһен!


Иҫке Күҙәк — Башҡорт Википедияһы\n54°15′26″ с. ш. 55°54′47″ в. д.HGЯO\n80 205 816 005\n80 605 416 121\nИҫке Күҙәк (рус. Старокузяково) — Башҡортостандың Ауырғазы районындағы ауыл. 2010 йылдың 14 октябренә ҡарата халыҡ һаны 362 кеше. Почта индексы — 453471, ОКАТО коды — 80205816005.\nАтамаһы иҫке ‘старый’ һәм шәхси Күҙәк исеменән сыҡҡан.\nРайон үҙәгенән төньяҡҡа табан 26 км һәм Аҡкүл тимер юлы станцияһынан төньяҡ-көнбайышҡа табан 50 км алыҫлыҡта Һарыйылға һәм Өйәҙән йылғалары (Өршәк йылғаһы бассейны) араһында урынлашҡан.\nАуыл 1710 йылдан, типтәрҙәр Өфө өйәҙе Алмантай ауылынан Мең улусының Муса ауылы башҡорттары менән килешеү нигеҙендә күсенгәндән билдәле. 1783 йылғы ревизия ваҡытында унда 90 типтәр күрһәтелгән. 1859 йылда 63 йортта 291 кеше йәшәгән. Яңы Күҙәк ауылы төп ауылдан 1782 йылда айырылып сыға, ул саҡта 20 кеше иҫәпләнә (хәҙерге Әхмәр ауылы). 77 йылдан һуң 23 йортта 128 ир-егет һәм ҡатын-ҡыҙ йәшәгән. Ревизия төп Күҙәк ауылына нигеҙ һалыусының улдарын теркәгән: 1746 йылда тыуған Әмир, 1751 йылғы Рафиҡовтар һәм 1758 йылғы Таңатар Күҙәковтар. Е.Пугачёв хәрәкәтендә Күҙәк ауылынан 40 кеше ҡатнаша. Шулай уҡ ауылда Кирәевтәр, татар дворяндар нәҫеле йәшәгән.\n1782 йылда Яңы Күҙәк (20 быуаттың 30‑сы йылдарҙа Әхмәр ауылы ҡушыла) бүлендек ауылы барлыҡҡа килгәндән һуң хәҙерге исемен ала. 1865 йылда Иҫке Күҙәк (81 йортта 438 кеше йәшәгән; игенселек, малсылыҡ, урман кәсептәре менән шөғөлләнгәндәр; мәсет, училище, һыу тирмәне булған) һәм Күзәк (30 йортта — 557 кеше; малсылыҡ, игенселек менән шөғөлләнгәндәр; мәсет, училище, һыу һәм ат тирмәне булған) ауылдары теркәлгән. 1906 йылда был ике ауыл бергә Иҫке Күзәк булараҡ иҫәпкә алынған; мәсет, татар мәктәбе, 2 бакалея кибете, 7 мөгәзәй булған. 1920 йылда Иҫке Күҙәк, 2‑се Иҫке Күҫәк (Зәйет) һәм Зәйет ауылдары булараҡ теркәлгәндәр, һуңынан улар бергә иҫәпкә алына башланған.\nАуыл статусын 2005 йылдың 20 июлендәге «Тораҡ пункттарҙың барлыҡҡа килеүе, берләшеүе, бөтөрөлөүе һәм статусын үҙгәртеү, административ үҙәктәрҙе күсереү менән бәйле Башҡортостан Республикаһының административ-территориаль ҡоролошона үҙгәрештәр индереү тураһында» 211-з Башҡортостан Республикаһы Законына ярашлы ала.\n2010 йыл 14 октябрь 362 170 192 47,0 53,0\n2002 йылғы халыҡ иҫәбен алыу мәғлүмәтенә ярашлы, күпселек милләт - татарҙар ( %).\nАуыл эргәһендә карст мәмерйәләре бар. Иң билдәлеһе - Вертолёт мәмерйәһе.\nК.Маркс урамы (рус. улица К.Маркса)\n↑ Татарские родословные, списки, имена и фамилии. — Disput.Az — Page 7\n↑ Иҫке Күҙәк // Башҡорт энциклопедияһы. — Өфө: «Башҡорт энциклопедияһы» ғилми-нәшриәт комплексы, 2015—2020. — ISBN 978-5-88185-143-9.\n↑ Туристический отчёт\nИҫке Күҙәк // Башҡорт энциклопедияһы. — Өфө: «Башҡорт энциклопедияһы» ғилми-нәшриәт комплексы, 2015—2020. — ISBN 978-5-88185-143-9.\nhttps://ba.wikipedia.org/w/index.php?title=Иҫке_Күҙәк&oldid=1143772 ҡабул ителгән\nБыл бит һуңғы тапҡыр 09:52 25 июнь 2022 үҙгәртелгән.


26 Ғинуар 2018, 13:55\nДонъябыҙ алға киткән һайын криптовалюта, биткоин, эфириум кеүек һүҙҙәр йышыраҡ яңғырай башланы. Һеҙ ҙә улар хаҡында ишетеп беләһегеҙҙер әле. Нимә һуң ул криптовалюта? Компьютер технологиялары менән эшләнгән шифрлы, виртуаль аҡса. Уның 1300-ҙән ашыу төрө бар. Көн һайын яңылары уйлап табылып тора. Иң билдәлеһе – биткоин, ул тәүге урынды биләй. Унан эфириум, рипл, биткоин кэш, лайткоин, дашкоин килә. Тәүге криптовалютаны уйлап табыусыларҙы түләүҙәрҙе аноним, ә бөтә системаны дәүләткә буйһонмаған итеү маҡсаты йөрөткән. 2008 йылдың аҙағында Сатоши Накамото ҡушаматлы кеше йәки кешеләр төркөмө биткоинды булдырған, тип иҫәпләнә. Шул йылдың 31 октябрендә мәҡәләһен дә баҫтырып сығара. Ә 2009 йылдың башында биткоин-янсыҡ уйлап табылып, эшләй башлай.\nБиткоин технологияһын уйлап табыусыны донъя геройы итергә булыр ине. Тик Сатоши бер ваҡытта ла үҙенең шәхесен асып һалмай, шуға уның тураһында мәғлүмәттәр ҙә билдәһеҙ. 2010 йылдың уртаһында криптовалюталар системаһында ҡатнашыуҙан сығып, төркөмдән юғала.\nТәүҙә биткоин бигүк ҡиммәт тормай, унан хаҡы күтәрелә башлай. Әлеге көндә ул ҡайһы бер илдәрҙә аҡса булараҡ ҡанун тарафынан да танылып, әйләнешкә индерелгән. Хатта ҡайһы бер ил башлыҡтары үҙ аҡсаларын биткоинда һаҡлауҙы хуп күрә, уның менән түләү ғәҙәти күренешкә лә әйләнгән. Ә Рәсәйҙә ҡанунлаштырылырмы, юҡмы, әлегә билдәһеҙ. Бөтөнләй тыйыу тураһында ла һүҙ йөрөп алғайны, был хаҡта әлегә төрлөсә уйланалар.\nШуныһы ҡыҙыҡ: яңыраҡ декабрҙә Ҡырымда йәшәүсе бер ғаилә беренсе криптовалюта исеме хөрмәтенә улдарына Биткоин тип исем ҡушҡан. Малайҙың атаһы Олег уны юҡҡа һайламаған. Финанс яғынан уңыштары, ғаиләләге муллыҡҡа был криптовалютаға рәхмәтен шулай белдергән. Киләсәктә тыуасаҡ балаларына ла исемдәр уйлап ҡуйғандар инде. Тағы ла бер криптовалюта – дaшкоин хөрмәтенә, ҡыҙҙары тыуһа, Даша тип ҡушмаҡсылар. Улдары булһа, биткоинды булдырыусы Сатоши исемен атамаҡсылар.\nБиткоин тураһында хатта бәләкәс балалар ҙа белә икән. Калининград өлкәһенән Паша исемле бер малай: «Ҡәҙерле Ҡыш бабай! Яңы йылға һинән буяуҙар һәм ҡылҡәләм һорайым. Бүләктәреңде таратып бөтһәң, биткоин булһа ла бүләк ит әле», – тип хат яҙған. Быға тиклем балалар Яңы йылға ҡурсаҡ, уйын приставкалары, косметик йыйылма, көнкүреш техникаһы, айфон алырға хыялланһалар, хәҙер инде күптәр криптовалюта менән бәйле әйберҙәргә өмөт итә башлаған. Hi-Tech порталы үткәргән һорау алыу буйынса, Яңы йыл шыршыһы аҫтында өлкәндәр ҙә, балалар ҙа биткоин ятыуын теләгән. 29 проценты криптовалюта бүләк итһәләр, шат булыр инем, тип яуап ҡайтарған, 20 проценты цифрлы аҡсалар биреүҙәре хаҡында хыяллана. Ә ҡалған 51 проценты ҡумтала төрлө әйберҙәр ятыуы тураһында уйлай.\nӘ иң йәш биткоин-миллионерға нисә йәш, тип уйлайһығыҙ? 19 ғына. Ул – Эрик Финман. Мәктәп йылдарында уҡыуы менән әллә ни алдырмай. Ағаһының кәңәше буйынса өләсәһе биргән 1 мең долларға биткоин алып, һаҡларға була. 2011 йылда уның бер валютаһы 12 мең доллар тора. 13 йәше тулғас, бер аҙын сығарып алып, бизнес-моделе ябай булған Botangle белем биреү онлайн-проектын уйлап таба. Тора-бара интернет селтәрендә студенттар өсөн уҡыу платформаһы уйлап табыу теләге менән дә яна башлай. 15 йәшендә аҡса эшләр өсөн булдырылған төрлө проекттарҙа стажёр булып та йөрөй. Ата-әсәһе менән бәхәсләшеүе 1 мең долларын миллионға әйләндереүгә килтерә. Бөгөн уның 403 биткоины бар, беҙҙең аҡса менән 285 миллионға тиң. Йәш миллионер юғары уҡыу йорттарындағы хәҙерге уҡытыу системаһын иҫкелек ҡалдығы тип иҫәпләй, шуға киләсәктә Дубай ҡалаһында заманса университет булдырырға ниәтләй. «Ул планеталағы иң алдынғы, билдәле уҡыу йорто буласаҡ», – ти егет.\nБына шулай криптовалюта донъяһы ҡыҙыҡлы ла, мауыҡтырғыс та ул. Көндән-көн алға бара, яңылыҡтары менән халыҡты аптырата ла, үҙенә саҡыра ла.


Рәмиевтәр тураһында нимә беләбеҙ? » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Йәмғиәт » Рәмиевтәр тураһында нимә беләбеҙ?\nРәмиевтәр тураһында нимә беләбеҙ? 11.02.2014 // Йәмғиәт\nЮлыҡ ауылы һәм Рәмиевтәр\nЮлыҡ ауылы... Һәр кемгә үҙенең тыуған яғы матур ҙа, яҡын да. Шулай булыуы тәбиғи, сөнки һәр кемдең бала, үҫмер сағы һәм артабанғы яҙмышы тыуған ере менән бәйле. Күңелгә яҡын мөхиттә — ата-бабаларыбыҙ төйәгендә — тыуып, шифалы һыуын эсеп, саф һауаһын һулап үҫкәнбеҙ, хозур тәбиғәте ҡосағында уйнап, күңел асҡанбыҙ, болон-туғайҙарында татлы еләк-емештәренә кинәнгәнбеҙ. Белем алып, аҡыл туплағанбыҙ, йәнебеҙгә йәшәү көсө, рух, дәрт алғанбыҙ. Ошо ерҙәрҙә — ата-бабаларыбыҙҙың тормош һуҡмаҡтары һәм изге ҡәберҙәре. Бөгөн фәҡәт йәнебеҙ ереккән шул төйәктә атай-әсәйҙәребеҙҙең нәҫел-нәсәбе, туғандарыбыҙ, ҡорҙаштарыбыҙ һәм дуҫ-иштәребеҙ ғүмер кисерә. Юлыҡ ауылы! Тәбиғәте лә һәр кемде хайран итерлек. Заманында мөғжизәле төйәктең һиллеге, бәрәкәтлелеге хәҙерге Юлыҡ халҡының нәҫелдәрен үҙенә ылыҡтырған һәм һыйындырған. Ә беҙ был ауылдың тарихын, бөгөнгөһөн беләбеҙме?\nИван IV үҙ дәүерендә Ҡазан ханлығына ҡаршы өс тапҡыр хәрби поход ойошторған. 1547-1548, 1549-1550 йылдарҙағы бәрелештәр уңышһыҙ тамамланған. Ә 1552 йылда 150 меңлек ғәскәр менән башланған һөжүм яуыз урыҫ батшаһына дан килтергән. 1552 йылдың октябрендә Ҡазан ханлығы Рус дәүләтенә баш эйергә мәжбүр булған. Шул дәүерҙән башлап татарҙар Рус дәүләтенә буйһоноп йәшәй.\nҠазан ханлығы буйһондоролғас та, халыҡты христиан диненә күндереү сәйәсәте әүҙемләшкән. Православие динен ҡабул иткәндәргә Ҡазанда, Ҡазан тирәһендәге ерҙәрҙә иркен йәшәү рөхсәт ителгән, уларға яһаҡ та һалынмаған. Динде ҡабул итмәй ҡарышҡандарҙы төрлө юлдар менән ҡурҡытып та, алдап та, ҡыҙыҡтырып та суҡындырырға тырышҡандар. Тәрене үпкәндәр, үҙҙәренең ислам диненән ваз кисеп, христиан диненә күскәндәр, исем-шәрифен Иванов Иван Иванович кеүек итеп үҙгәрткәндәр һәм Рәсәй батшалығына тоғро хеҙмәт итеү өсөн ант биргәндәр. Эйе, ислам диненән баш тартҡандар, үҙҙәренең урыҫлығын иҫбат итеү өсөн, батша йәнәптәренә йән-тән аямай, фиҙакәр бирелеп, самаһыҙ ярарға тырышып хеҙмәт иткән. Әммә халыҡтың күпселеге үҙ диненә хыянат итеүҙе хуп күрмәгән, ҡаршылыҡ күрһәткән.\nУндайҙарға батша властары мәрхәмәтһеҙ янау, үлем-язалау, эҙәрлекләү, күпләп һәр төрлө яһаҡ һалып ҡыҫырыҡлау, ерҙәрен, мал-тыуарын тартып алыу, мәсеттәрҙе, мәҙрәсәләрҙе яндырыу, элекке Ҡазан ханлығынан ҡыуып сығарыу кеүек ысулдарҙы киң ҡуллана башлаған. Һөҙөмтәлә, ерһеҙ, мал-тыуарһыҙ ҡалған татарҙар үҙ төйәктәренән ҡыҫырыҡлап сығарылған һәм башҡа ерҙәргә күсеп китергә мәжбүр ителгән.\nӨс быуаттан ашыу арауыҡта үткәрелгән аяуһыҙ милли сәйәсәт күп ғаилә, тоҡомдарҙың төрлө төбәккә һибелеп, бүлгеләнеп, үҙ-ара бәйләнешен юғалтыуына килтергән. Иленән, еренән яҙғандар быуаттар буйы яңынан-яңы ерҙәргә күсенеп, үҙҙәренә йәшәү төйәге, ғаиләләренә йән терәге эҙләргә дусар ителгән. Шул дәүерҙә бөлгөнлөккә төшкән бер нисә ғаилә ағзалары — хәҙерге Юлыҡ татарҙарының тоҡом башы — ХVIII быуаттың аҙаҡтарында, йәғни 1781 йылда бөрйән-түңгәүер башҡорттары биләгән ерҙәргә килеп һыйынған. Уларҙың төп маҡсаты — аҫаба башҡорттарҙан ҡуртымға ер алыу һәм тирә-яҡҡа һибелгән күскенселәрҙе бер урынға күсереү.\nБөрйән һәм Түңгәүер ырыуҙарының аҡһаҡалдары, йола буйынса билдәле урында ҡор йыйып, "кәңәшле эш тарҡалмаҫ" тигәндәй, был мәсьәләне ентекләп тикшергәндән һуң уртаҡ фекергә килгән. "Әгәр ҙә татарҙар аҫаба башҡорттар өсөн Ырымбурҙан Верхнеуральскиға ылау (ям) сабырға риза булһа, 40 дуға (40 ғаилә) был ерҙәргә килеп урынлаша ала", — тигән ҡарар сығарғандар. Татарҙар был шарттарға риза булған һәм бар мөлкәттәре менән 1781 йылда күсенеп килә башлаған. Башҡорттар өсөн был арала ям сабыу бик уңайһыҙ һәм мәшәҡәтле бурыс һаналған. Юлыҡ эргәһендә башҡорттар үҙ аттары, үҙ аҙыҡ-ризыҡтары менән Ырымбурҙан сапҡын килгәнен көтөп торорға мәжбүр булған. Ям сабыу стандарын тулыһынса аҫаба башҡорттар аҫраған. Мәҫәлән, Юлыҡ ямын тотоу өсөн хужалыҡтан 21,5 тин (был ваҡытта ул ҙур сығым һаналған) аҡса йыйылған. Был ямды хеҙмәтләндереүгә Бөрйән һәм Түңгәүер башҡорттарынан йылына биш мең һум талап ителгән. Унан тыш, почта аттары өсөн бесән әҙерләү һәм күперҙәрҙе төҙөк тотоу бурысы ла ҡушылған. Хөкүмәт иһә был хеҙмәт өсөн бер тин дә аҡса түләмәгән. Шуға күрә килеп тыуған форсаттан файҙаланып, башҡорттар күпмелер ваҡытҡа булһа ла бәйнәтле бурыстарҙан ҡотолорға теләп, үҙ-ара яҙма ярашыу төҙөгән һәм Ҡазан яҡтарынан күсеп килгән татарҙарға Мағаш, Төгән йылғалары буйынан ер бүлеп биргән. Татарҙар быға сикһеҙ шатланған.\nБыуаттар буйына быуын-быуындары баш терәр ер таба алмай яфаланған күскенселәр, тәбиғәттең матурлығына, байлығына һоҡланып, үҙҙәрен ожмахҡа килеп урынлашҡандай тойған.\n"...В припуске ясачных татар на эту землю участвовали вотчинник Бурзянской и Тунгаурской волости... Исмакай Казаков, как доверенное лицо бурзян, поставил тамгу под договором 1781 года, который разрешал припускать татар и из деревни Идрисово влиятельный общинник Идрис Тиусов участвовал в 1781 году в припуске татар для населения их при речке Юлук..."\nКилешеү 1781 йылдың 15 ноябрендә тәүҙә — 10 йылға, һуңынан 1816 йылда икенсе тапҡыр 49 йылға оҙайтылған. Шул йылдарҙа уҡ — Юлыҡ утары, артабан ҙур Юлыҡ ауылы барлыҡҡа килгән.\nТәүге күсеп килеүселәр Әбүбәкировтар һәм Моҡаевтар булған, уларҙың нәҫелдәре әле лә Юлыҡ ауылында, районда етерлек. Тағы ла архив материалдарына күҙ һалайыҡ.\n"...Богатый природными ресурсами, плодородными землями башкирский край, относительная свобода его от власти царя и наместников, ускоряет процесс миграции татар в Башкортостан. Даже башкирское население не противится этому. Более того, значительная часть башкир была благожелательно настроена в отношении к переселенцам. Родство башкирского и татарского этносов, общения, основа языка, единая мусульманская религия определяли сущность взаимоотношений этих народов..." ("История Башкортостана с древнейших времен до наших дней". Уфа, 2007 г.)\nБыл турала башҡорт мәғрифәтсеһе Мөхәммәтсәлим Өмөтбаев бик дөрөҫ әйтеп ҡалдырған: "...Татарҙар, мишәрҙәр, башҡорттар — бер халыҡ балалары. Тик татарҙар менән мишәрҙәр, үҙ ерҙәрен барыһынан алдараҡ юғалтып, башҡорт туғанына килгәс башҡорттар әйткән: "Күңелебеҙ киң, еребеҙ иркен. Рәхим итегеҙ!.."\nБында тәүге килеүселәрҙе төрлөсә атап йөрөткәндәр: яһаҡлылар, сумаҙансылар, сауҙагәрҙәр, хеҙмәтселәр, ҡырҡтартмасылар, ә Юлыҡ халҡын, Ҡазан яғынан килеүенә ҡарап, ҡаҙандар тип исемләгәндәр.\nКүсеп килеүселәр тәүге көндәрҙән хәләл көсө менән һөнәрселек әйберҙәре (сана, саңғы, сбруй, арба, йорт йыһаздары һ.б.) эшләп, таҡта, транса ярып, күмер яндырып, дегет ҡайнатып, шулар менән кәсеп итеп йәшәгән. Ауылда унға яҡын күн заводы булған. Халыҡ үҙ йүнен үҙе күреп сауҙа иткән.\n(Дауамы. Башы 20-21, 24-се һандарҙа).